4. การประกอบธุรกิจของแต่ละสายผลิตภัณฑ์

4.1 ธุรกิจการผลิตภาพยนตร์โฆษณา

4.1.1 ลักษณะของผลิตภัณฑ์หรือบริการ

-   ลักษณะของผลิตภัณฑ์หรือบริการ

1.ผลิตภัณฑ์หรือบริการของบริษัท เป็นการให้บริการด้านการผลิตภาพยนตร์โฆษณา
มีลักษณะเป็นภาพยนตร์ที่มีระยะเวลาในการนำเสนอในโทรทัศน์ภายในระยะเวลา 15 , 30 , 45
, 60 วินาที หรือนานกว่านั้น เพื่อใช้ในการโฆษณาสินค้าหรือเพื่อสื่อสารสิ่งที่ลูกค้าต้องการนำเสนอ
โดยภาพยนตร์โฆษณาแต่ละเรื่องจะมีลักษณะในการนำเสนอแตกต่างกันไป
ขึ้นอยู่กับความคิดสร้างสรรค์ของบริษัทตัวแทนโฆษณา
และความสามารถของผู้ผลิตภาพยนตร์โฆษณาในการสื่อแนวความคิดดังกล่าวต่อผู้ชม
โดยที่ผู้ผลิตภาพยนตร์โฆษณาแต่ละรายก็จะมีรูปแบบการนำเสนอที่แตกต่างกันไป
ขึ้นอยู่กับทักษะความชำนาญ และแนวคิดของผู้ผลิตรายนั้นๆ รวมทั้งความพร้อม
ความชำนาญของผู้ผลิตแต่ละรายทั้งในเรื่องนักแสดง , ทีมงาน , เสื้อผ้า , อุปกรณ์
และการจัดหาสถานที่ , กล้องและการตัดต่อ

2.การให้บริการปรับเปลี่ยนงานโฆษณาที่เคยผลิตมาแล้ว
เพื่อให้เข้ากับการเปลี่ยนแปลงและความต้องการใหม่ของลูกค้า
รวมถึงการจัดจำหน่ายงานโฆษณาของบริษัทที่เคยผลิตมาแล้วให้แก่ลูกค้า
อันเป็นผลมาจากความต้องการของลูกค้าในการจัดเก็บ หรือเผยแพร่งานโฆษณาของตนเพิ่มเติม

ทั้งนี้ธุรกิจผลิตภาพยนตร์โฆษณาของกลุ่มบริษัทแม็ทชิ่งดำเนินงานผ่านบริษัท แม็ทชิ่ง สตูดิโอ จำกัด
(มหาชน) และบริษัทย่อย โดยธุรกิจผลิตภาพยนตร์โฆษณาสามารถสร้างรายได้ให้แก่กลุ่มแม็ทชิ่ง ในปี
2552 เท่ากับ 270.64 ล้านบาท หรือคิดเป็นร้อยละ 42.48 ของรายได้รวมทั้งหมด

-   นโยบายราคาและการกำหนดราคา

การกำหนดราคาภาพยนตร์โฆษณาแต่ละเรื่อง จะกำหนดตามระดับคุณภาพของงาน
การผลิตฉากประกอบ การจัดหานักแสดง สถานที่ถ่ายทำและระยะเวลาที่ใช้ในการผลิต
โดยนำต้นทุนจากการประมาณการบวกกำไรเป็นฐานในการกำหนดราคา

-   ลูกค้าและกลุ่มลูกค้าเป้าหมาย

ลูกค้าของกลุ่มบริษัทในธุรกิจผลิตภาพยนตร์โฆษณา สามารถแบ่งออกได้เป็น 2 กลุ่มใหญ่ๆ
ตามลักษณะการติดต่อ คือ

1.กลุ่มบริษัทตัวแทนโฆษณา (Agency) คือ
บริษัทโฆษณาที่ให้คำแนะนำปรึกษาแก่ลูกค้าซึ่งเป็นเจ้าของสินค้าที่ต้องการนำเสนอภาพยนตร์โฆษณา
เนื่องจากโดยทั่วไปเจ้าของผลิตภัณฑ์หรือบริการจะว่าจ้างบริษัทตัวแทนโฆษณาเพื่อทำหน้าที่ดูแลการโฆษณาและประชาสัมพันธ์ทั้งหมดให้แก่เจ้าของผลิตภัณฑ์หรือบริการดังกล่าว
โดยหากเป็นการโฆษณาประชาสัมพันธ์ทางโทรทัศน์ บริษัทตัวแทนโฆษณา
จะเป็นผู้คิดรูปแบบโฆษณาที่ต้องการ (Storyboard) และจะทำการว่าจ้างผู้ผลิตภาพยนตร์โฆษณา
(Production House) เพื่อผลิตภาพยนตร์โฆษณาดังกล่าวต่อไป
ทำให้บริษัทตัวแทนโฆษณายังคงเป็นกลุ่มลูกค้าหลักที่สร้างรายได้ประมาณ70%
ของรายได้จากการผลิตภาพยนตร์โฆษณาทั้งหมดของกลุ่มบริษัท ซึ่งลูกค้าของบริษัท
มีทั้งลูกค้าที่เป็นบริษัทตัวแทนโฆษณาที่ตั้งอยู่ในประเทศ และบริษัทตัวแทนโฆษณาในต่างประเทศ เช่น
ญี่ปุ่น จีน อินโดนีเซีย มาเลเซีย เวียดนาม และสิงคโปร์
ซึ่งปัจจุบันมีสัดส่วนรายได้ในการผลิตโฆษณาต่างประเทศอยู่ที่ร้อยละ 23.86
จากรายได้ในการผลิตโฆษณาทั้งหมด

2.กลุ่มบริษัทผู้เป็นเจ้าของผลิตภัณฑ์หรือบริการโดยตรง (Non-Agency) คือ บริษัท
ห้างร้านเอกชนรวมถึงองค์กรของรัฐบาลและรัฐวิสาหกิจ
ที่สามารถกำหนดแนวทางโฆษณาและประชาสัมพันธ์ได้เอง
จึงสามารถลดขั้นตอนผ่านบริษัทตัวแทนโฆษณาได้ ซึ่งปัจจุบันลูกค้ากลุ่มนี้มีแนวโน้มสูงขึ้นกว่าปีที่แล้ว

โดยสรุปการสร้างความสำเร็จของกลุ่มบริษัทแม็ทชิ่ง
มาจากความชำนาญในการผลิตภาพยนตร์โฆษณาระดับมืออาชีพ
รวมทั้งการให้บริการและการสร้างความสัมพันธ์ที่ดีของกลุ่มบริษัทต่อลูกค้าทั้ง 2 กลุ่มอย่างดีเยี่ยม
ทำให้ในช่วงปี 2551-2552 กลุ่มบริษัทแม็ทชิ่งมีรายได้เฉพาะจากการรับผลิตภาพยนตร์โฆษณา
จากลูกค้าดังกล่าว ซึ่งสามารถแบ่งสัดส่วนได้ดังนี้

แบ่งตามแหล่งที่มาของรายได้

(หน่วย : ล้านบาท)

  -------------------------------------- ----------------- --------------
  รายการ                                 มค.-ธค. 51        มค.-ธค.52

                                         รายได้             รายได้

  รายได้จากในประเทศ                       234.99            206.07

  รายได้จากต่างประเทศ                      110.13            64.57

  รวม                                    345.12            270.64
  -------------------------------------- ----------------- --------------

* บริษัท กู๊ดดี้ฟิล์ม บีเคเค จำกัด (GF) จ้างให้ บริษัท แม็ทชิ่ง สตูดิโอ จำกัด (มหาชน) (MS)
เป็นผู้ผลิตภาพยนตร์โฆษณาให้แก่ลูกค้า GF

4.1.2 การจัดหาผลิตภัณฑ์หรือบริการ

-   ขั้นตอนการผลิตภาพยนตร์โฆษณา สามารถแบ่งออกได้เป็น 3 ขั้นตอนดังนี้

  1. ขั้นตอนการเตรียมงานก่อนการถ่ายทำ (Pre-Production)

กล่าวคือ เป็นขั้นตอนที่กำหนดกระบวนการดำเนินงานและระยะเวลา
เพื่อให้เป็นไปตามความต้องการของบริษัทตัวแทนโฆษณาและลูกค้าซึ่งเป็นเจ้าของผลิตภัณฑ์
โดยขั้นตอนการเตรียมงานก่อนการถ่ายทำที่สำคัญมีดังต่อไปนี้

1.1 การประชุมเพื่อหาแนวทางในการปฏิบัติ (Internal Meeting)
เป็นขั้นตอนการตกลงและทำความเข้าใจระหว่างผู้กำกับและบริษัทตัวแทนโฆษณา หรือลูกค้า
ถึงบทภาพยนตร์โฆษณา เมื่อตกลงถึงรูปแบบหรือแนวทางของภาพยนตร์โฆษณาแล้ว
ผู้กำกับจะให้ฝ่ายต่างๆ ดำเนินการจัดการเตรียมหาสถานที่ นักแสดง เสื้อผ้า อุปกรณ์ และฉาก

1.2 การจัดหาสถานที่ในการถ่ายทำ (Location) ทั้งนี้ มี 2 ลักษณะคือ
สถานที่ที่ใช้ถ่ายทำภายนอก และสถานที่ที่ถ่ายทำในสตูดิโอ
ซึ่งการจัดหาสถานที่จะต้องมีการคำนึงถึงความสะดวกในการถ่ายทำ
ความเหมาะสมของสถานที่กับลักษณะของสินค้าที่จะนำเสนอ งบประมาณในการเช่าสถานที่
ต้องตรงตามแนวคิด(Concept) ในการทำโฆษณาดังที่ได้มีการตกลงกันไว้
ฐานข้อมูลสำหรับสถานที่ถ่ายทำ นับเป็นหัวใจสำคัญสำหรับวงการภาพยนตร์โฆษณา
ซึ่งบริษัทได้เตรียมหน่วยงานมืออาชีพในด้านนี้
อีกทั้งมีการปรับปรุงฐานข้อมูลสารสนเทศด้านนี้อยู่ตลอดเวลา

1.3 การคัดเลือกผู้แสดง (Casting)
ผู้แสดงเป็นองค์ประกอบสำคัญที่ส่งผลต่อความสำเร็จของการผลิตภาพยนตร์โฆษณา
ดังนั้นการคัดเลือกผู้แสดงจึงถือเป็นขั้นตอนที่สำคัญอีกขั้นตอนหนึ่ง
ทั้งนี้จะสรรหาหรือคัดเลือกผู้แสดงจาก 1)
ฐานข้อมูลของกลุ่มบริษัทซึ่งมีหน่วยงานที่ทำการคัดเลือกผู้แสดงไว้
โดยมีการเก็บข้อมูลของผู้ที่มาคัดเลือกไว้ แยกเป็นกลุ่มๆ เพื่อง่ายต่อการคัดเลือก 2)
บริษัทผู้จัดหาผู้แสดง (Modeling) และ 3)
นักแสดงหรือบุคคลที่เป็นที่รู้จักหรือนักแสดงที่ลูกค้ากำหนดมา

1.4 การเตรียมอุปกรณ์ประกอบฉากและเครื่องแต่งกาย กลุ่มบริษัทแม็ทชิ่งมีหน่วยงานที่ชำนาญ
ในการจัดเตรียมอุปกรณ์ประกอบฉาก และฝ่ายเครื่องแต่งกาย เพื่อรับผิดชอบงานในด้านดังกล่าว

1.5 การทำบทโฆษณาสำหรับการถ่ายทำซึ่งครอบคลุมรายละเอียดในการถ่ายทำทุกอย่างตั้งแต่ ฉาก
มุมกล้อง ขนาดภาพ ความยากในแต่ละฉาก ตลอดจนเรื่องการแสดงของผู้แสดงในแต่ละฉาก
เมื่อมีการเตรียมการดังกล่าวข้างต้นแล้ว
ทางทีมงานผู้รับผิดชอบจะมีการประชุมถึงความคืบหน้าและทำความเข้าใจในการปฏิบัติงาน
หากมีการแก้ไขปรับปรุงในส่วนใดก็จะมีการรับรู้กันในขั้นนี้

  2 .ขั้นตอนการถ่ายทำ (Production)

กล่าวคือ เป็นขั้นตอนที่สำคัญที่สุดของกระบวนการผลิตภาพยนตร์โฆษณา
เนื่องจากเป็นขั้นตอนที่นำความคิดจากฝ่ายสร้างสรรค์ (Creative) มาทำการถ่ายทำ
ซึ่งเป็นองค์ประกอบที่สำคัญของขั้นตอนนี้ คือ ผู้กำกับภาพยนตร์โฆษณา ( Director )
เนื่องจากเป็นผู้ทำความเข้าใจบทภาพยนตร์( Storyboard )
และแปลบทดังกล่าวออกมาเป็นภาพยนตร์ รวมทั้งยังเป็นผู้ควบคุมแนวทางการดำเนินงาน
และกำหนดบทบาทและหน้าที่ของผู้ร่วมงาน นอกจากผู้กำกับภาพยนตร์แล้ว องค์ประกอบอื่นๆ
ที่มีส่วนสนับสนุนในการผลิตภาพยนตร์โฆษณา ได้แก่

2.1 หน่วยผู้ผลิตงาน ซึ่งนอกจากจะมีผู้กำกับแล้ว ยังประกอบด้วย ผู้ช่วยผู้กำกับภาพยนตร์โฆษณา
(Assistant Director) ผู้อำนวยการผลิต (Producer) ผู้ช่วยการผลิต (Producer
Assistant)

2.2 ทีม Production Service
คือหน่วยงานที่ช่วยให้การผลิตของหน่วยงานผู้ผลิตนั้นมีความรวดเร็วมากขึ้น
โดยจะทำงานตามความต้องการของฝ่ายผลิต ซึ่งประกอบด้วย ฝ่ายสร้างสรรค์บอร์ด
(Pre-Pro.Man) ฝ่ายช่างภาพ (Camera) ฝ่ายจัดหาผู้แสดง(Casting) ฝ่ายศิลปกรรม (Art)

3. ขั้นตอนหลังการถ่ายทำ (Post – Production)

กล่าวคือ หลังจากได้ทำการบันทึกภาพลงแผ่นฟิล์มภาพยนตร์หรือวีดีโอ (Pre-Mastering)
เรียบร้อยแล้ว ขั้นตอนต่อมาเป็นขั้นตอนตัดต่อ ตกแต่งเสียงเพิ่มเติม เพื่อให้สามารถเรียงลำดับภาพ
รวมไปถึงการทำ Special Effect , Computer Graphic ต่างๆ
เพื่อให้ประกอบเป็นเรื่องราวที่สามารถสื่อสารให้ผู้ชมเกิดความเข้าใจได้
ซึ่งขั้นตอนนี้ต้องอาศัยองค์ประกอบสำคัญ คือฝ่ายตัดต่อหลังการถ่ายทำ (Post)
ประกอบด้วยบุคลากรที่มีความสามารถในด้านเทคนิคและความชำนาญในการตัดต่อ
นอกจากนี้ยังต้องอาศัยเครื่องมือที่มีเทคโนโลยีที่ทันสมัย
เพื่อทำให้ภาพยนตร์โฆษณาที่ผลิตออกมาสื่อสารข้อมูลตามที่ลูกค้าและผู้กำกับต้องการได้

เห็นได้ว่าองค์ประกอบที่สำคัญในการผลิตภาพยนตร์โฆษณาทั้ง 3 ขั้นตอนดังกล่าว ได้แก่
บุคลากรซึ่งเป็นทีมงานฝ่ายผลิต และอุปกรณ์ในการถ่ายทำ
โดยกลุ่มบริษัทแม็ทชิ่งได้มีการเช่าอุปกรณ์ดังกล่าวจากบริษัท เกียร์เฮด จำกัด ซึ่งเป็นบริษัทย่อย
ในส่วนของบุคลากร ณ วันที่ 31 ธันวาคม 2552
บุคลากรในฝ่ายการผลิตภาพยนตร์โฆษณาที่อยู่ในสังกัดบริษัท มีจำนวนทั้งสิ้น 55 คน
โดยเป็นผู้กำกับที่อยู่ในสังกัดจำนวน 10 คน ซึ่งสามารถผลิตภาพยนตร์ให้แก่บริษัทได้ทั้งสิ้น 137
เรื่องในปี 2551 และผลิตภาพยนตร์โฆษณาจำนวน 103 เรื่องในปี 2552

ตารางกำลังการผลิตภาพยนตร์โฆษณาในปี 2551และ 2552

  ----------------------- ----------------------- -----------------------
  รายการ                  มค.-ธค.2551             มค.-ธค.2552

  ภาพยนตร์โฆษณาในประเทศ    107                     87

  ภาพยนตร์โฆษณาต่างประเทศ   30                      16

  รวม                     137                     103
  ----------------------- ----------------------- -----------------------

4.1.3 การตลาดและสภาวะการแข่งขัน

ในปี 2552 เศรษฐกิจไทยประสบปัจจัยลบหลายด้าน ทั้งสถานการณ์ทางการเมือง
กระแสการถดถอยของเศรษฐกิจโลกที่กำลังทวีความรุนแรงขึ้น ส่งผลกระทบต่อภาคการส่งออก
(ซึ่งการผลิตภาพยนตร์โฆษณาให้แก่ลูกค้าต่างชาติ ก็ถือเป็นการส่งออกไปยังต่างประเทศเช่นกัน)
และเริ่มมีผลกระทบกับเศรษฐกิจในประเทศไทย อาทิเช่น
บริษัททำอุปกรณ์สำหรับมือถือประสบปัญหาอุปกรณ์ที่ผลิตล้นตลาดเพราะอัตราการผลิตมือถือลดลงจากการชะลอการใช้จ่ายของผู้บริโภค
ส่งผลให้เจ้าของสินค้าและบริการหลายรายต่างพยายามบริหารต้นทุนให้มีประสิทธิภาพมากที่สุด
รวมถึงปรับลดค่าใช้จ่ายโดยเฉพาะงบประมาณเพื่อการโฆษณาในสื่อหลักที่มีต้นทุนสูง
แต่ก็ไม่อาจหยุดการทำตลาดได้ เพราะจะทำให้การบริโภคของประชาชนยิ่งลดลง
โดยเจ้าของสินค้าส่วนใหญ่ยังมองสื่อโทรทัศน์เป็นสื่อหลักและยังเป็นสื่อหลักที่เอเยนซี่โฆษณาจะเลือกใช้เพื่อเข้าถึงกลุ่มเป้าหมายให้มากที่สุด
ส่งผลให้งบโฆษณาผ่านสื่อโทรทัศน์เพิ่มขึ้นเล็กน้อย 1,798 ล้านบาท เท่ากับเพิ่มขึ้น 3.52% ในปี
2552 (บริษัท นีลสัน มีเดีย รีเสิร์ช (ประเทศไทย) แต่สื่อใหม่ที่กำลังเป็นที่สนใจของเจ้าของสินค้า
และเอเยนซี่ในการถูกนำมาใช้เป็นเครื่องมือในการสื่อสารกับกลุ่มเป้าหมายคือ สื่อออนไลน์
(online) เช่น การสร้างกระแสด้วย Clip
ที่แฝงการขายสินค้าเพื่อให้เกิดความชื่นชอบในแบรนด์ซึ่งจะมีผลให้เกิดการส่งต่อไปยังคนรู้จัก (
forward mail ) ทำให้เกิดการกระจายไปยังกลุ่มเป้าหมายที่แท้จริงได้เร็ว ง่าย
และเสียค่าใช้จ่ายน้อยมากเมื่อเทียบกับสื่ออื่น สำหรับในปี 2552
อุตสาหกรรมโฆษณามีการใช้จ่ายโดยรวมใกล้เคียงกับปี 2551 ซึ่งมีค่าโฆษณาเท่ากับ 90,217
ล้านบาท ดังแสดงในตารางเปรียบเทียบค่าใช้จ่ายผ่านสื่อโฆษณา

ตารางเปรียบเทียบค่าใช้จ่ายผ่านสื่อโฆษณาในปี 2551 และ 2552

หน่วย : ล้านบาท

  --------------------- ----------- ------- -------- ------- --------- ---------
  สื่อ                    2551                2552             ผลต่าง     

                        ล้านบาท      %       ล้านบาท   %       ล้านบาท    %

  โทรทัศน์                51,137      56.74   52,935   58.68   1,798     3.52

  วิทยุ                   6,933       7.69    6,165    6.83    (768)     (11.08)

  หนังสือพิมพ์              15,282      16.96   14,149   15.68   (1,133)   (7.41)

  นิตยสาร                5,998       6.66    5,227    5.79    (771)     (12.85)

  ภาพยนตร์               4,173       4.63    4,947    5.48    774       18.55

  สื่อกลางแจ้ง             4,229       4.69    3,960    4.39    (269)     (6.36)

  สื่อเคลื่อนที่ (Transit)    1,372       1.52    1,755    1.95    383       27.92

  สื่อในห้าง (In-Store)    826         0.92    820      0.91    (6)       (0.73)

  สื่ออินเตอร์เนต           172         0.19    259      0.29    87        50.58

  รวม                   90,120      100     90,217   100     97        0.11
  --------------------- ----------- ------- -------- ------- --------- ---------

แหล่งที่มา : Nielsen Media Research , มีการปรับปรุงตัวเลขในปี 2551

ยอดค่าใช้จ่ายโฆษณาผ่านสื่อต่างๆ ในปี 2551-2552

  (หน่วย ล้านบาท)

[]

ที่มา Neilsen Media Research

จากตารางการเปรียบเทียบความเติบโตของค่าใช้จ่ายสื่อโฆษณาปี 2551-2552
ซึ่งเป็นผลจากการสำรวจของ นีลสัน มีเดีย (Neilsen Media Research) ในปี 2552
มีสัดส่วนมูลค่าการตลาดทางสื่อโทรทัศน์มากที่สุด โดยมีค่าใช้จ่ายเท่ากับ 52,935
ล้านบาทหรือคิดเป็นอัตราการเพิ่มขึ้น 3.52 % เมื่อเปรียบเทียบกับปีที่ผ่านมา
ในขณะที่ยอดการใช้จ่ายผ่านสื่อเคลื่อนที่ 1,755 ล้านบาท เพิ่มขึ้น 27.92 % และสื่อวิทยุ 6,165
ล้านบาท ลดลง 11.08 %

-   สภาวะการแข่งขันและกลยุทธ์ทางการตลาด

จากสภาพเศรษฐกิจในปี 2552
ที่ส่งผลให้ลูกค้าของบริษัทชะลอการใช้จ่ายและลดงบประมาณในการว่าจ้างผลิตภาพยนตร์โฆษณา
เพื่อรอดูสถานการณ์ทางเศรษฐกิจและการเมือง
ลูกค้าบางรายใช้โฆษณาเก่าที่เคยใช้มานานแล้วเพื่อการประหยัดค่าผลิตโฆษณา
นอกจากนั้นลูกค้าประเภทบริษัทตัวแทนโฆษณาพยายามควบคุมต้นทุนและลดต้นทุนการผลิตภาพยนตร์โฆษณา
และเน้นไปใช้งบการโฆษณาในด้านการจัด Event promotion
และกิจกรรมส่งเสริมการขายแบบอื่นที่ให้ผลกับยอดขายโดยตรงมากขึ้น
แต่ความคาดหวังจากการผลิตและใช้ภาพยนตร์โฆษณาในการทำตลาดยังคงเหมือนเดิมคือ
ต้องการภาพยนตร์โฆษณาที่แตกต่าง
มีความคิดสร้างสรรค์และมีอิทธิพลที่จะจูงใจหรือเปลี่ยนทัศนคติและพฤติกรรมของผู้บริโภคให้เป็นไปตามวัตถุประสงค์ของโฆษณาคือ
ซื้อสินค้า ดังนั้นถึงแม้ปัจจัยที่มาเป็นข้อจำกัดในการทำงานของ Production house จะมากขึ้น
แต่โจทย์ที่เป็นหน้าที่หลักของบริษัทยังเหมือนเดิมเพราะหากโอนเอียงไปตามสภาวะเศรษฐกิจมากเกินไปจนมีผลต่อคุณภาพงานก็อาจจะยิ่งทำให้เสียลูกค้าไปมากกว่า

จากสภาพการในปัจจุบันทำให้บริษัทต้องทำการปรับเปลี่ยน
โครงสร้างการดำเนินธุรกิจโดยพยายามลดต้นทุนที่ไม่จำเป็นหรือไม่คุ้มค่าต่อการลงทุนในระยะยาว
แต่เพิ่มความใส่ใจในการคัดเลือกทีมงานที่มีศักยภาพอย่างแท้จริงในการวางแผนและดำเนินงานที่เข้มข้นในด้านเนื้อหา
คุณภาพ และความพึงพอใจของลูกค้าภายใต้ข้อจำกัดต่าง ๆ เพื่อเพิ่มความสามารถในการแข่งขัน
และปรับเปลี่ยนกลยุทธ์ในการให้การสนับสนุนทีมงานฝ่ายผลิตอย่างต่อเนื่อง อาทิเช่น
ฝ่ายการตลาดที่ลงพื้นที่เพื่อหาข้อมูลเกี่ยวกับความต้องการของลูกค้าทั้งตัวแทนโฆษณาและเจ้าของสินค้า
แล้วนำมาสร้างวิธีการที่จะก่อให้เกิดโอกาสในการบริการลูกค้า เช่น
แนะนำเจ้าของสินค้าที่ต้องการทำโฆษณาให้กับตัวแทนโฆษณา ซึ่งทำให้เกิดความประทับใจ
และไว้วางใจซึ่งกันและกันจนเป็นความสัมพันธ์แบบเพื่อนร่วมงานในระยะยาวกับทุกฝ่าย
หรือเสนอรูปแบบสื่อโฆษณาใหม่ ๆ ให้กับตัวแทนโฆษณาเพื่อไปเป็นทางเลือกให้กับลูกค้า อาทิ
สื่อทางอินเตอร์เน็ต
และนอกจากนี้บริษัทยังเน้นกลยุทธ์การร่วมมือร่วมใจในการผสมผสานกลยุทธ์ทางการตลาด (
Integrated marketing )
ระหว่างบริษัทในเครือในการแสวงหาลูกค้าและตอบโจทย์ในการสร้างแบรนด์
ยี่ห้อตราสินค้าแบบครบวงจรทั้งทางผลิตภาพยนตร์โฆษณา การจัดอีเว้นท์ และ การใช้สื่ออื่น ๆ
ที่มีในบริษัทกลุ่มแม็ทชิ่ง อย่างต่อเนื่อง

-   การวิเคราะห์คู่แข่ง

สภาพตลาดการแข่งขันโดยรวมของธุรกิจผู้ผลิตภาพยนตร์โฆษณา ในช่วงปีที่ผ่านมา
สภาพตลาดแบ่งได้เป็น

1.  บริษัทขนาดใหญ่ หรือบริษัทที่มีเครือข่ายหรือบริษัทลูก ที่มีผู้กำกับมากกว่า 3 คนขึ้นไป เช่น
    ฟิโนมีนา

สยามสตูดิโอ เดอะ ฟิล์มแฟคตอรี่

2.  บริษัทขนาดกลาง ที่มีผู้กำกับไม่เกิน 3 คน เช่น อาเขต ไทรทัน ซันไชน์
    ซึ่งเกิดใหม่มาเป็นจำนวนมาก

3.  บริษัทขนาดเล็ก ที่มีผู้กำกับเพียง 1 คน เช่น ช่างสิบหมู่ ถ่ายสะดวก บายอัส

  คู่แข่งโดยตรงของกลุ่มบริษัท

1.  บริษัท ฟิโนมีนา จำกัด เปิดดำเนินกิจการตั้งแต่ 1992 โดยมีผู้กำกับที่ถือเป็นอันดับต้นๆ
    ของประเทศ และได้ขยายธุรกิจโดยเปิดบริษัท โปรโมโฟเบีย จำกัด และบริษัท ต้องตา ฟิล์ม
    จำกัด เพื่อรองรับตลาดที่ใช้กลยุทธ์ด้านราคา และขยาย PHENOMENA MOTION PICTURE
    ที่ร่วมทุนกับทาง GMM PICTURE ในการสร้างภาพยนตร์ไทย

จุดแข็ง : ทิศทางการผลิตงานของผู้กำกับหลักที่ชัดเจน แตกต่าง
และมีผลงานที่สร้างชื่อเสียงในระดับนานาชาติ

2.  บริษัทในเครือของสยามสตูดิโอ ถึงแม้บริษัท สยามสตูดิโอ จำกัด จะเปิดมาเป็นเวลานาน
    และอาจไม่ได้มีชื่อเสียงเช่นเดียวกับในอดีต
    แต่มีการขยายกิจการโดยเปิดบริษัทลูกเพื่อมารองรับตลาดใหม่ๆ เช่น เมซอง บัณฑิต
    มาโชแมงโก้ รวมไปถึงเปิดกิจการด้าน Post Production หลายแห่ง เช่น คัทติ้งเอจ
    จิงเกิ้ล-เบลล์ ซีเนซาวด์ ฯลฯ

จุดแข็ง : การมีบริษัทลูกหลากหลายเพื่อจับตลาดที่แตกต่างกัน

3.  บริษัท เดอะ ฟิล์มแฟคตอรี่ จำกัด ดำเนินกิจการโดยผู้กำกับหลักๆ สองท่าน
    ในปีที่ผ่านมาเปิดบริษัท กู๊ดบอยส์ เฮาส์ จำกัด เพื่อขยายตลาดโดยใช้ผู้กำกับหน้าใหม่

จุดแข็ง : ผู้กำกับหลักมีผลงานต่อเนื่อง มีสไตล์ที่ชัดเจนเป็นที่รู้จักในวงการมานาน

-   กลยุทธ์การแข่งขันในปี 2553

ในปี 2553 บริษัทได้วางโครงการเพื่อตอบรับความต้องการของลูกค้าที่แตกต่างกัน คือ 1.
Creative Agency 2. Client Service Agency 3. Network Agency
และลูกค้าที่ไม่ได้ติดต่อผ่านบริษัทตัวแทนโฆษณา คือ 4. บริษัททั่วไป 5. หน่วยงานของรัฐบาล
ซึ่งในส่วนของบริษัททั่วไปและหน่วยงานรัฐบาล (ลูกค้าตรง)
เป็นส่วนที่มีความเติบโตสูงขึ้นมากและมีความต้องการงานในหลายส่วนเช่น อีเว้นท์ และสื่อโฆษณา
ทางบริษัทจึงมีกลยุทธ์โดยการตั้งหน่วยการตลาดกลางขึ้นมาเพื่อรองรับลูกค้าตรงที่มีแนวโน้มสูงขึ้น

คาดว่าแผนดังกล่าวจะทำให้บริษัทสามารถสนองความต้องการของลูกค้าได้ถูกจุดมากขึ้น
และยังช่วยลดต้นทุนคงที่
ที่ไม่จำเป็นลงด้วยการบริหารและเลือกใช้ผู้กำกับการผลิตงานโฆษณาทั้งในบริษัทและ freelance
นอกจากนั้นในปี2552 บริษัทได้จัดรายการ “Young Blood”
ขึ้นเพื่อคัดเลือกและฝึกฝนผู้กำกับหน้าใหม่ของบริษัท ซึ่งปัจจุบันผู้กำกับ Young Blood
ก็ได้รับการตอบรับจากทางลูกค้าเป็นอย่างดี

ในอนาคตบริษัทกลุ่มแม็ทชิ่ง จะยังคงเพิ่มขีดความสามารถในบุคลากรและการสร้างสรรค์ผลงาน
รวมทั้งคงปรับฐานการผลิตโดยเน้นการเพิ่มประสิทธิภาพควบคู่กันไป
บริษัทยังคงยึดมั่นในคำสัญญาที่จะสร้างสรรค์ผลงานคุณภาพและทำกำไรสูงสุดให้กับผู้ถือหุ้นอย่างมั่นคงสืบไป

-   งานที่ยังไม่ส่งมอบ

บริษัทมีงานผลิตภาพยนตร์โฆษณาที่ยังอยู่ในระหว่างการส่งมอบและคาดว่าจะผลิตเสร็จภายในเดือนมกราคม
2553 มูลค่า 38.36 ล้านบาท

4.2 ธุรกิจให้เช่าอุปกรณ์และบริการ

4.2.1 ลักษณะผลิตภัณฑ์หรือบริการ

-   ลักษณะการให้บริการ

การให้เช่าอุปกรณ์ในการถ่ายทำภาพยนตร์, ละคร และภาพยนตร์โฆษณาทางโทรทัศน์
ซึ่งผ่านการดำเนินงานของบริษัท เกียร์เฮด จำกัด โดยอุปกรณ์ที่ให้เช่าหลักๆ ดังนี้ คือ

- อุปกรณ์กล้อง เช่น 35 mm, 16 mm. HD Camera, Lens ต่างๆ

- อุปกรณ์ไฟ เช่น Tungsten, Daylight และ Fluorescent เป็นต้น

- อุปกรณ์เสียง เช่น เครื่องบันทึกเสียง, เครื่องผสมเสียง, ไมโครโฟน

- อุปกรณ์กริ๊ป เช่น เครน, ดอลลี่ เป็นต้น

  - อุปกรณ์ริก
  เป็นอุปกรณ์ที่จัดทำขึ้นมาพิเศษเพื่อใช้ในการถ่ายทำให้ได้ภาพยนตร์โฆษณาตามความต้องการ

ของลูกค้า

- รถตู้บริการ รถบริการเครื่องดื่ม รถบริการห้องน้ำและรถมอเตอร์โฮม

การให้เช่าอุปกรณ์นั้น
จะรวมถึงการให้บริการจัดบุคลากรที่มีทักษะความชำนาญและความรู้ในการใช้อุปกรณ์ดังกล่าวไปพร้อมกับการบริการให้เช่าอุปกรณ์ครบทีม
โดยมีการบริการจัดส่งอุปกรณ์ให้เช่าถึงสถานที่ถ่ายทำ
นอกจากนี้บริษัทยังมีการลงทุนในเรื่องยานพาหนะ อาทิเช่น รถบรรทุกหกล้อ รถบัส เป็นต้น
เพื่ออำนวยความสะดวกในเรื่องขนส่งอุปกรณ์และการถ่ายทำให้ทันเวลาตามเวลานัดหมายของลูกค้า

โดยในปี 2552 ธุรกิจการให้เช่าอุปกรณ์และบริการ สามารถสร้างรายได้ให้แก่กลุ่มบริษัท
เป็นจำนวน 137.16 ล้าน บาท หรือคิดเป็นร้อยละ 21.53 ของรายได้รวมทั้งหมด

-   นโยบายราคาและการกำหนดราคา

บริษัทมีนโยบายในการกำหนดราคาให้เป็นมาตรฐาน และสามารถแข่งขันกับคู่แข่งได้
โดยระดับราคากำหนดจากต้นทุนของอุปกรณ์และค่าใช้จ่ายในการบำรุงรักษา
บวกกำไรหรือผลตอบแทนในระดับที่เหมาะสม

-   ลูกค้าและกลุ่มลูกค้าเป้าหมาย

1. บริษัทในกลุ่มแม็ทชิ่ง เนื่องจากบริษัทในกลุ่มแม็ทชิ่งมีการดำเนินธุรกิจผลิตภาพยนตร์โฆษณา
ธุรกิจผลิตรายการทางโทรทัศน์ ธุรกิจผลิตภาพยนตร์เรื่องและการจัดกิจกรรมการแสดงต่างๆ
(Events) ซึ่งมีการใช้อุปกรณ์ของบริษัทอยู่ตลอดเวลา โดยในช่วงปี 2551 - 2552
รายได้จากการให้บริการและเช่าอุปกรณ์ประมาณ 16.96% และ 13.68 %
ตามลำดับมาจากบริษัทในกลุ่มแม็ทชิ่ง

2. บริษัทนอกกลุ่มแม็ทชิ่ง ได้แก่

-บริษัทผลิตภาพยนตร์โฆษณาทั้งในและต่างประเทศ

-บริษัทผลิตภาพยนตร์เรื่อง ทั้งในและต่างประเทศ

-บริษัทที่ดำเนินธุรกิจให้เช่าอุปกรณ์ ซึ่งบางครั้งขาดอุปกรณ์ที่ลูกค้าต้องการ
บริษัทดังกล่าวจะทำการเช่าอุปกรณ์ต่อจากบริษัท

  -บริษัทผลิตรายการโทรทัศน์ ละคร มิวสิควีดีโอ และ การจัดกิจกรรมการแสดงต่างๆ (Events)

4.2.2 การจัดหาอุปกรณ์และบริการ

1. อุปกรณ์
บริษัทมีนโยบายในการจัดหาอุปกรณ์ให้เช่าที่มีคุณภาพและตรงตามความต้องการของลูกค้าในราคาที่เหมาะสมเป็นหลัก
ซึ่งส่วนใหญ่เป็นอุปกรณ์ที่นำเข้ามาจากต่างประเทศ เนื่องจากเป็นอุปกรณ์ที่มีคุณภาพและมีมาตรฐาน
อย่างไรก็ตามหากสามารถจัดซื้อจากแหล่งภายในประเทศ ณ ราคาที่เหมาะสม
บริษัทก็เลือกที่จะจัดซื้อจากแหล่งภายในประเทศ

2. บุคลากร
บริษัทมีนโยบายในการฝึกอบรมพนักงานให้มีทักษะและความชำนาญในการใช้และจัดเก็บอุปกรณ์เครื่องมือต่างๆ
เพราะบริษัทถือว่าบุคลากรเป็นปัจจัยสำคัญมาก

4.2.3 การตลาดและสภาวะการแข่งขัน

-   กลยุทธ์ทางการตลาด

1. การมีอุปกรณ์ทุกประเภทตามที่ลูกค้าต้องการ และพร้อมใช้งานอยู่ตลอดเวลา

2. การมีบุคลากรที่มีความรู้และทักษะในการใช้อุปกรณ์เพื่อให้บริการแก่ลูกค้า

3. แพกเกจเรื่องราคาการให้เช่าอุปกรณ์ที่จูงใจลูกค้า และสร้างผลตอบแทนที่เหมาะสม

4. จัดกลยุทธ์ในการหาลูกค้าใหม่ และรักษาฐานลูกค้าเก่า

5. การจัดของที่ระลึกมอบให้แก่ลูกค้าประจำ ในเทศกาลต่างๆ เช่น ปีใหม่
(ดูตามยอดของการใช้อุปกรณ์).

-   ภาวะอุตสาหกรรม

-   ด้านภาพยนตร์โฆษณา

  จากภาวะเศรษฐกิจตกต่ำทั่วโลกรวมทั้งประเทศไทย ส่งผลให้ภาพยนตร์โฆษณามีจำนวนน้อยลง
  และแต่ละเรื่องมีการจำกัดงบประมาณในการผลิต
  ส่งผลกระทบถึงการพิจารณาเช่าอุปกรณ์การถ่ายทำภาพยนตร์ด้วย จึงทำให้มีการต่อรองราคา
  ประกอบกับมีการแข่งขันกันในระหว่างบริษัทให้เช่าอุปกรณ์ ซึ่งมีเกินความต้องการของตลาด
  จึงเป็นผลให้ลูกค้ามีโอกาสเลือกผู้ให้บริการที่ให้ราคาและเงื่อนไขดีที่สุด

-   ด้านภาพยนตร์ต่างประเทศที่เข้ามาถ่ายทำในประเทศไทย

ภาพยนตร์จากต่างประเทศเป็นส่วนที่ทำรายได้และกำไรแก่บริษัทในปี 2551
แทนที่ตลาดโฆษณาซึ่งมีจำนวนและงบประมาณลดลง เนื่องจากสภาวะเศรษฐกิจตั้งแต่ไตรมาสที่ 2
ของปี 2552 ภาพยนตร์จากต่างประเทศได้ยกเลิกหรือเลื่อนการถ่ายทำออกไป
สืบเนื่องจากสภาวะเศรษฐกิจของประเทศและสถานการณ์ทางการเมืองในประเทศ
คงเหลือแต่ภาพยนตร์ขนาดเล็กจากประเทศอินเดียและปากีสถานที่มีงบประมาณในการถ่ายทำน้อยมาก
ซึ่งทางบริษัทก็ยังคงให้บริการเพื่อตอบสนองความต้องการของลูกค้าในทุกรูปแบบทั้งที่มีงบประมาณสูงหรืองบประมาณต่ำ
ส่วนภาพยนตร์จากประเทศอื่น ๆ เช่นยุโรป เกาหลี ญี่ปุ่นและอื่นๆ มีจำนวนลดลง

-   จากข้อมูลของกองกิจการภาพยนตร์ สำนักงานพัฒนาการท่องเที่ยว ได้บ่งชี้ว่าในปี 2552
    จำนวนภาพยนตร์ต่างประเทศที่เข้ามาถ่ายทำในประเทศไทยลดลงร้อยละ 30
    และโฆษณาต่างประเทศลดลงร้อยละ 50 เมื่อเปรียบเทียบกับปี 2551 แต่ที่ยิ่งไปกว่านั้นคือ
    จำนวนเงินที่ใช้ในการผลิตลดลงอย่างมาก
    ประเทศอินเดียมีจำนวนงานเข้ามาถ่ายทำในประเทศไทยมากที่สุด 65 เรื่อง รองลงมาคือ
    ยุโรป 58 เรื่อง และญี่ปุ่นซึ่งเข้ามาถ่ายทำในปี 2551 มากที่สุดกลับลดลงเหลือ 46
    เรื่องจากที่เข้ามาถ่ายทำ 134 เรื่องในปี 2551
    เมื่อมองโดยรวมแล้วจำนวนภาพยนตร์และโฆษณาจากต่างประเทศลดจำนวนลงประมาณครึ่งหนึ่งของปี
    2551

-   สภาวะการแข่งขัน

จากการประเมินสถานการณ์เศรษฐกิจในปี2552 โดยข้อมูลจากธนาคารแห่งประเทศไทย
พบว่าสภาวะเศรษฐกิจของประเทศไทยครึ่งปีหลังของปี 2552 มีการหดตัวอยู่ที่ร้อยละ 2.7 จากปี
2551 และอัตราเงินเฟ้อเฉลี่ยทั้งปีหดตัวร้อยละ0.9
ประกอบกับเศรษฐกิจที่ตกต่ำทั่วโลกมีผลมาถึงเศรษฐกิจในประเทศไทยด้วย บริษัทและโรงงานหลายๆ
แห่งต่างก็ทยอยปิดตัวลง และที่ยังเหลืออยู่ก็มีการระมัดระวังในการใช้จ่ายอย่างมาก
รวมไปถึงการตัดงบโฆษณาด้วยทำให้ภาพยนตร์โฆษณาภายในประเทศมีจำนวนลดลงและที่มีอยู่ก็มีงบประมาณในการผลิตลดลงอย่างมาก

และปัจจัยทางการเมืองในประเทศไทยที่ผันผวนเปลี่ยนแปลงตลอดเวลาไม่มีเสถียรภาพ
เป็นอีกปัจจัยหนึ่งที่มีผลกระทบต่อเศรษฐกิจภายในประเทศ ทำให้นักลงทุนขาดความเชื่อมั่น
ซึ่งส่งผลกระทบกับธุรกิจด้านการถ่ายทำภาพยนตร์เรื่องยาวและภาพยนตร์โฆษณาต่างประเทศที่มาถ่ายทำในประเทศไทยในช่วงไตรมาสที่
2 และ 3 โดยเฉพาะช่วงเดือนเมษายน 2552
มีการยกเลิกการเดินทางมาถ่ายทำภาพยนตร์ต่างประเทศในประเทศไทยอย่างกะทันหัน
และเปลี่ยนแผนไปถ่ายทำยังประเทศอื่นแทน ในช่วงไตรมาสที่ 4 ธุรกิจเริ่มกระเตื้องขึ้นมา
เนื่องจากเป็นช่วงปลายปี มีการโฆษณาสินค้าต่างๆ ออกสู่ตลาดในช่วงปีใหม่
และคาดว่าจะดีขึ้นอย่างต่อเนื่องในปี 2553
เนื่องจากเริ่มการติดต่อจากลูกค้าต่างประเทศทั้งภาพยนตร์เรื่องยาวและโฆษณาเพื่อเตรียมการถ่ายทำในปี

การวิเคราะห์คู่แข่งในธุรกิจให้เช่าอุปกรณ์ อาทิเช่น

1.  Light House + Big Eye

-   มีกลุ่มลูกค้ากลุ่มเดียวกับบริษัท

-   เป็นบริษัทที่เพิ่งเปิดทำการได้ 4 ปี อุปกรณ์ยังเป็นรุ่นใหม่ และสภาพใหม่
    และยังคงซื้ออุปกรณ์รุ่นใหม่ๆ ที่ตลาดต้องการเข้ามาเรื่อยๆ

2.  Siam Light up + Camera Corner

-   เป็นบริษัทดั้งเดิมที่ให้บริการกลุ่มลูกค้าโฆษณามานาน ทำให้มีฐานลูกค้ามาก

-   ให้บริการมานาน อุปกรณ์ส่วนใหญ่คืนทุนแล้ว ทำให้สามารถลดราคาได้มากกว่าคู่แข่ง

-   มีเครดิตจากการให้บริการภาพยนตร์ฮอลลีวู๊ดหลายเรื่อง ร่วมกับบริษัทผู้ประสานงาน

  ภาพยนตร์ต่างประเทศรายใหญ่

-   เปิดบริษัท มูวี่ย์ เมจิก จำกัด ขึ้นเพื่อให้บริการเช่ากล้องดิจิตอลแบบครบวงจร

-   สั่งอุปกรณ์ใหม่ๆ เข้ามาเพิ่มเติมอยู่เรื่อยๆ

-   ค่าแรงพนักงานที่ไม่สูงนัก และสามารถลดค่าแรงได้ ทำให้เป็นแรงจูงใจลูกค้า

3.  กลุ่มผู้ให้บริการให้เช่ากล้องดิจิตอล

-   Red Snapper (ให้เช่ากล้องดิจิตอล RED)

-   North Star ( ให้เช่ากล้องดิจิตอล Panasonic)

-   My Divas (ให้เช่ากล้องดิจิตอล Panasonic)

-   Onpa Rental (ให้เช่ากล้องดิจิตอล Sony)

-   โสภิษฐ์ (ให้เช่ากล้องดิจิตอล Sony)

-   บุคคลทั่วไป ผู้ให้เช่ากล้องดิจิตอล HDV และ RED Camera

  เริ่มมีบทบาทสำคัญในวงการถ่ายทำภาพยนตร์ไทย ภาพยนตร์โฆษณา และมิวสิควีดีโอ
  เพราะแนวโน้มลูกค้าต้องการประหยัดงบประมาณในการถ่ายทำ

-   งานที่ยังไม่ได้ส่งมอบ

- ไม่มี -

4.3 ธุรกิจผลิตรายการโทรทัศน์

4.3.1 ลักษณะผลิตภัณฑ์หรือบริการ

-   ลักษณะการให้บริการ

เป็นการดำเนินธุรกิจผลิตรายการโทรทัศน์
โดยซื้อเวลาจากทางสถานีเพื่อออกอากาศรายการโทรทัศน์และขายโฆษณา
กล่าวคือรายได้มาจากการขายเวลาโฆษณา
และจากการโปรโมทสินค้าและบริการในรายการโทรทัศน์
โดยผ่านให้บริษัทตัวแทนโฆษณาหรือเจ้าของสินค้าโดยตรงซื้อเวลาเพื่อทำการโฆษณา
ซึ่งกรณีที่รายการเป็นที่นิยมจะทำให้รายได้จากการโฆษณาเพิ่มมากขึ้น

ในปี 2552 บริษัทมีการผลิตรายการโทรทัศน์ 3 รายการคือ

1.  รายการ “ปลดหนี้” ออกอากาศทุกวันเสาร์ เวลา 14.45-15.15 น.
    ทางสถานีโทรทัศน์สีกองทัพบกช่อง 7 ดำเนินรายการมาร่วม 9 ปีเต็มและจะก้าวสู่ปีที่ 10 ในปี
    2553

2.  รายการ “ปลดหนี้วันหยุดนักขัตฤกษ์” ออกอากาศวันหยุดนักขัตฤกษ์เวลา 1 ชั่วโมง
    ทางสถานีโทรทัศน์กองทัพบกช่อง 7 โดยทางรายการจะกลับไปเยี่ยมคนปลดหนี้
    ซึ่งทางรายการได้เคยปลดหนี้ให้ไปแล้วว่ามีชีวิตหลังการปลดหนี้เป็นอย่างไรและภาพเบื้องหลัง
    เรื่องราวความสนุกสนาน นำภาพส่วนที่ยังไม่เคยได้ออกอากาศมาให้ชมกันอย่างจุใจ ซึ่งในปี
    2552 ทางรายการได้เวลาออกอากาศทั้งหมด 10 ตอน

3.  รายการคบเด็กสร้างบ้าน ออกอากาศทุกวัน พุธ – พฤหัสบดี เวลา 16.00 -16.30 น.
    ทางสถานีโทรทัศน์สีกองทัพบกช่อง 7 เริ่มออกอากาศเมื่อเดือน กันยายน พ.ศ. 2551
    เป็นการนำเสนอเรื่องราวของเด็กดี ๆ ที่น่าคบ เด็กดีๆ ที่น่าช่วยเหลือ
    เด็กที่มีความรับผิดชอบเกินตัวหรือมากกว่าผู้ใหญ่บางคน
    ที่จะต้องต่อสู้เพื่อปากท้องและเรื่องของการศึกษาของตัวเอง
    โดยปัญหาเหล่านั้นเด็กไม่ได้เป็นผู้ก่อขึ้นแต่ต้องมารับผิดชอบในวัยก่อนสมควร
    และต้องการสะท้อนให้เห็นอีกแง่มุมหนึ่งของสังคมไทยที่ถูกมองข้ามไป

บริษัทมีนโยบายการกำหนดอัตราค่าโฆษณาให้มีความเป็นธรรมและคุ้มค่า
เพื่อรักษาความสัมพันธ์อันดีในระยะยาวกับลูกค้า
ซึ่งการกำหนดราคาจะพิจารณาจากความนิยมของรายการ คู่แข่ง
สถานีโทรทัศน์และช่วงเวลาที่ออกอากาศ
ซึ่งรายการปลดหนี้มีอัตราค่าโฆษณาอยู่ในระดับปานกลางซึ่งเป็นอัตราที่สามารถแข่งขันได้กับคู่แข่งในอุตสาหกรรม
อย่างไรก็ตามด้วยฝ่ายบริหารได้มีนโยบายในการสร้างความร่วมมือระหว่างบริษัทในเครือ
ในการสร้างรูปแบบการจำหน่ายแบบแพ็กเกจระหว่างบริษัทย่อยด้วยกัน เช่น
การขายโฆษณารายการโทรทัศน์ร่วมกับการขายโฆษณาในการจัดอีเว้นท์
หรือในสื่ออื่นๆในกลุ่มบริษัทแม็ทชิ่งซึ่งยังผลให้มีส่วนช่วยในการกำหนดราคาให้มีความยืดหยุ่นและสนองความต้องการของลูกค้าโฆษณาได้มากยิ่งขึ้น

-   การจำหน่ายและช่องทางการจัดจำหน่าย

การขายเวลาโฆษณา (Air Time) การขายเวลาโฆษณาถูกกำหนดโดยกรมประชาสัมพันธ์
โดยรายการออกอากาศ 1 ชั่วโมงสามารถโฆษณาได้ 10 นาที
อย่างไรก็ตามในกรณีที่บริษัทสามารถขายโฆษณาได้เกินกว่านี้
บริษัทสามารถซื้อเวลาโฆษณากับทางสถานีได้เพิ่มอีก 2.30 นาทีต่อการออกอากาศ 1 ชั่วโมง
สำหรับรายการ “ปลดหนี้” ออกอากาศ 30 นาที โฆษณาได้ 5 นาที

-   ลูกค้าและลูกค้ากลุ่มเป้าหมาย

-กลุ่มผู้ชมรายการ “ปลดหนี้” : กลุ่มผู้ชมทุกเพศ ทุกวัย เป็นกลุ่มคนที่มีรายได้ระดับกลาง
โดยกลุ่มผู้ชมส่วนใหญ่อาศัยอยู่ในเขตปริมณฑลและต่างจังหวัด
ซึ่งทั้งนี้ทางรายการปลดหนี้ได้มีการออกอากาศทางสถานีโทรทัศน์สีกองทัพบกช่อง 7
ซึ่งเป็นสถานีที่มีการแพร่ภาพออกอากาศครอบคลุมพื้นที่ทุกจังหวัดในประเทศไทย
กลุ่มเป้าหมายผู้ชมจึงรับชมรายการได้อย่างทั่วถึง

-กลุ่มผู้ชมรายการปลดหนี้วันหยุดนักขัตฤกษ์ กลุ่มผู้ชมทุกเพศทุกวัย และสำหรับผู้ชมที่อยู่บ้านในวันหยุด

-กลุ่มผู้ชมรายการคบเด็กสร้างบ้าน เป็นเด็กอายุตั้งแต่ 6–15 ปี และคุณพ่อคุณแม่
และผู้ชมที่มีอายุตั้งแต่ 25 ปีขึ้นไป

-กลุ่มลูกค้าเป้าหมาย แบ่งเป็น 2 ประเภทดังนี้คือ

1. กลุ่มบริษัทตัวแทนโฆษณา (Agency)
คือกลุ่มบริษัทที่เป็นผู้วางแผนและซื้อสื่อโฆษณาประชาสัมพันธ์ให้กับสินค้าหรือบริการสินค้า
ให้กับเจ้าของสินค้านั้นๆ โดยอาจจะวางแผนซื้อสื่อ เป็นระยะเวลา 1 เดือน 3 เดือน 6 เดือน
หรือ 1 ปี โดยรายได้จากกลุ่มบริษัทตัวแทนโฆษณานี้คิดเป็นร้อยละ 90 ของรายได้ทั้งหมด

2. กลุ่มบริษัทที่เป็นเจ้าของสินค้าหรือลูกค้าตรง ( Direct Client) ได้แก่
บริษัทห้างร้านเอกชนทั่วไป
ที่มีหน่วยการตลาดหรือมีความสามารถกำหนดแนวทางโฆษณาและประชาสัมพันธ์ได้เอง
โดยติดต่อซื้อเวลาโฆษณากับบริษัทโดยตรง ไม่ได้ผ่านบริษัทตัวแทนโฆษณา
ลูกค้ากลุ่มนี้จะมีขนาดเล็กกว่าและมีงบประมาณในการโฆษณาน้อยกว่า

4.3.2 การจัดหาผลิตภัณฑ์และบริการ

1.การจัดหาเวลาเพื่อแพร่ภาพรายการ โดยการเช่าช่องสัญญาณจากสถานีโทรทัศน์
ซึ่งในปัจจุบันบริษัทมีสัญญาเช่าสถานีโทรทัศน์ กับสถานีโทรทัศน์สีกองทัพบกช่อง 7
ในการนำรายการแพร่ภาพออกรายการ

2 การผลิตรายการโทรทัศน์ โดยครอบคลุมตั้งแต่การคิดรูปแบบ การนำเสนอและการผลิตรายการ
โดยรายการของบริษัท คือ รายการ “ปลดหนี้”
เป็นรายการเกมโชว์ประเภทสาระและบันเทิงเพื่อสังคม มุ่งเน้นและให้เข้าถึง
ทางรายการจึงเน้นถ่ายทำนอกสถานที่ โดยทางรายการจะออกไปถ่ายทำรายการทุกๆ
จังหวัดทั่วประเทศไทย โดยการนำความสามารถพิเศษของผู้ร่วมรายการมาเล่นเกม
เพื่อที่จะมาปลดหนี้ ถ้าทำสำเร็จทางรายการก็จะปลดหนี้ให้
โดยผู้ชมรายการได้รับทั้งความบันเทิงและสาระ เน้นการช่วยเหลือคนในสังคมที่ขาดแคลนทุนทรัพย์
มีการสอดแทรกเนื้อหา แง่คิดและความรู้ต่างๆไว้ในรายการผ่านความสามารถของผู้เล่นเกม

ส่วนรายการคบเด็กสร้างบ้าน เป็นรายการทั่วไป โดยจะค้นหาเด็กดีที่น่าคบ เด็กดีที่น่าช่วยเหลือ
เด็กที่มีความรับผิดชอบเกินตัว มาเล่าถ่ายทอดเรื่องราวชีวิตของน้องๆ
เพื่อสานต่อความต้องการของเด็กๆ แต่ละคน โดยทางรายการจะสร้างบ้าน
หรือมอบทุนการศึกษาให้เพื่อเป็นการสานผันและเป็นกำลังใจให้ต่อสู้ต่อไป

4.3.3การตลาดและสภาวะการแข่งขัน

-   ภาวะอุตสาหกรรม

สำหรับปี 2552 ที่ผ่านมา จากการสำรวจของ นีลสัน มีเดีย ( Neilsen Media Research)
รายงานว่าอุตสาหกรรมโฆษณาในปัจจุบันสื่อโทรทัศน์ยังคงเป็นสื่อที่กว้างขวางและสามารถเข้าถึงผู้บริโภคได้รวดเร็วและครอบคลุมอย่างมีประสิทธิภาพมากที่สุด
โดยมีจำนวนผู้รับชมที่มากที่สุด
และยังสามารถให้ข้อมูลรายละเอียดของสารที่ต้องการสื่อได้ดีที่สุดเมื่อเทียบกับสื่อรูปแบบอื่นๆ

ในปี 2552 จากการเปรียบเทียบความเติบโตของค่าใช้จ่ายสื่อโฆษณาปี 2551-2552
ซึ่งเป็นผลจากการสำรวจของนีลสัน มีเดีย ( Neilsen Media Research)
เมื่อเปรียบเทียบกับส่วนแบ่งการตลาดระหว่างสื่อโฆษณาต่างๆ พบว่าสื่อโทรทัศน์ในปี 2552
อัตราการขยายตัวเพิ่มขึ้นเนื่องจากสภาพเศรษฐกิจที่ดีขึ้น ความเชื่อมั่นผู้บริโภคที่ปรับตัวดีขึ้น
ลูกค้ามั่นใจการเมืองมากขึ้นจึงใช้งบโฆษณามากขึ้น
แต่อย่างไรการใช้สื่อโทรทัศน์ยังเป็นสื่อที่มีส่วนแบ่งทางการตลาดสูงสุดเสมอมา
เนื่องจากเป็นสื่อที่สามารถเข้าถึงผู้บริโภคได้จำนวนมากพร้อมกับความสามารถในการนำเสนอได้ทั้งภาพและเสียงพร้อมกัน
โดยมูลค่าการโฆษณาผ่านสื่อโทรทัศน์ในปี 2552 เป็นจำนวน 52,935 ล้านบาท
เพิ่มขึ้นในอัตราร้อยละ 3.52 % เมื่อเปรียบเทียบกับปี 2551

ภาพที่ 1 อัตราการเจริญเติบโตเมื่อเปรียบเทียบกับปี 2545-2552
ของการใช้จ่ายโฆษณาผ่านสื่อโทรทัศน์

[]

แหล่งที่มา : Nielsen Media Research 2552

สำหรับในปัจจุบันมีผู้ประกอบกิจการสถานีโทรทัศน์ที่ให้บริการแก่ผู้ชมทั่วประเทศโดยไม่คิดมูลค่า (
Free TV)ได้แก่ ช่อง 3 , ช่อง 5 , ช่อง 7 , ช่อง 9 , ช่อง NBT ช่อง TPBS
ในส่วนของช่อง 7 ซึ่งเป็นสถานีที่มีกลุ่มผู้ชมรายการโทรทัศน์มากที่สุด
และมีงบโฆษณาเป็นอันดับหนึ่งมาโดยตลอดและเป็นช่องที่มีคนจำรายการได้ว่าอยู่ในช่วงเวลาใด
จึงทำให้ลูกค้าและเอเจนซี่ต่างให้ความนิยมในการใช้งบโฆษณากับทางสถานี
สำหรับบริษัทมีสถานีโทรทัศน์สีกองทัพบกช่อง 7 เป็นพันธมิตรทางธุรกิจที่แข็งแกร่ง

อนึ่ง สำหรับในปี 2552
สื่อสมัยใหม่อย่างสื่อดิจิตอลได้เติบโตรวดเร็วตามกระแสของโลกเครือข่ายสังคมออนไลน์
แต่ด้วยเม็ดเงินยังไม่มากนักเมื่อเทียบกับสื่อหลัก ส่วนสื่อโทรทัศน์ยังคงมีสัดส่วนเม็ดเงินโฆษณาสูงสุด
แต่อาจจะมีสื่อใหม่ๆ เข้ามาแย่งชิงส่วนแบ่งการตลาด
และคู่แข่งขันสื่อโทรทัศน์ที่กำลังมาแรงอย่างสื่อเคเบิ้ลทีวีและทีวีดาวเทียม
ซึ่งมีกลุ่มลูกค้าที่เหมือนกันและคาดว่าน่าจะเติบโตสูงขึ้นทุกๆ ปี
โดยบริษัทใหญ่เริ่มหันไปใช้เม็ดเงินโฆษณาและเข้าถึงกลุ่มลูกค้าแต่ว่าใช้เม็ดเงินน้อยกว่า
แต่ข้อเสียคือไม่สามารถวัดกลุ่มคนดูได้ไม่ว่าจะเป็นอายุ สถานะการเงิน และจำนวนคนดูได้
บวกกับคอนเท็นส์ในแต่ละรายการก็ยังไม่มีความเข้มแข็งจึงเป็นเหตุให้ผู้ชมยังไม่สามารถจดจำในแต่ละรายการได้

-   สภาวะการแข่งขัน

ดังได้กล่าวไว้ตอนต้น สำหรับสภาวะการแข่งขันนับวันทวีความรุนแรง
รายการโทรทัศน์ต่างๆมีทั้งรายการยอดนิยมและเสื่อมความนิยมอย่างรวดเร็ว
ซึ่งขึ้นอยู่กับกระแสความนิยมของผู้บริโภคที่เปลี่ยนแปลงอยู่ตลอดเวลา กล่าวคือ
รายได้จากการผลิตรายการโทรทัศน์มีแนวโน้มที่จะแปรผันตามระดับความนิยมของแต่ละรายการ
เนื่องจากการตัดสินใจเลือกลงโฆษณาหรือการส่งเสริมการขายสินค้าหรือบริการกับรายการโทรทัศน์ใด
ขึ้นอยู่กับบริษัทตัวแทนโฆษณารวมทั้งในอุตสาหกรรมมีคู่แข่งขันจำนวนมาก
ผู้ผลิตรายการโทรทัศน์จึงต้องปรับปรุงและพัฒนารูปแบบรายการให้น่าสนใจอยู่เสมอ
เพื่อฉีกหนีคู่แข่งใหม่ๆ รักษาและขยายกลุ่มผู้ชมเป้าหมายเดิมของตนเองเอาไว้
นอกจากความสามารถและความเชี่ยวชาญ ความคิดสร้างสรรค์ในการผลิตแล้ว
รายการจะต้องหาตำแหน่งหรือจุดยืนเฉพาะของรายการที่โดดเด่นและแตกต่างจากคู่แข่ง
เพื่อให้กลุ่มผู้ชมเป้าหมายสนใจติดตามรับชมรายการ ซึ่งได้แก่
ความคิดสร้างสรรค์ในการนำเสนอรูปแบบรายการ ผู้ดำเนินรายการ ดารารับเชิญที่น่าสนใจ
การจัดกิจกรรมร่วมและการส่งเสริมการตลาด เช่น การจัดกิจกรรมให้ผู้ชมมีส่วนร่วมในรายการ
การให้เงินรางวัลหรือของกำนัลจากรายการ และการโฆษณาประชาสัมพันธ์รายการ เหล่านี้เป็นต้น
นอกจากนี้ ต้องคำนึงถึงช่วงเวลา และวันที่แพร่ภาพออกอากาศด้วย
เพราะรูปแบบการนำเสนอของรายการแบบหนึ่ง
ในวันและเวลาที่ต่างกันก็จะหมายถึงกลุ่มผู้ชมเป้าหมายที่แตกต่างกันออกไปด้วย

อนึ่ง รายการ “ปลดหนี้” ทางสถานีโทรทัศน์สีกองทัพบกช่อง 7 ที่ได้ดำเนินการออกอากาศมาถึง 9
ปีเต็มแล้ว และมีผู้ชมจำนวนมากติดตามชมรายการอย่างต่อเนื่อง
ซึ่งมาจากการที่บริษัทมุ่งเน้นเพื่อให้ผู้ชมทางบ้านมีส่วนร่วมในรายการ
มีกิจกรรมและทำการโฆษณาประชาสัมพันธ์รายการ
ทำให้รายการของบริษัทได้รับความนิยมจากกลุ่มผู้ชมเป้าหมายและได้รับการตอบรับเป็นอย่างดีจากบริษัทตัวแทนโฆษณาและผู้สนับสนุนรายการ
ทั้งนี้ รายการ “ปลดหนี้” ยังได้รับรางวัลอีกมากมาย ในปี 2546 ได้รับรางวัล “ โทรทัศน์ทองคำ
“ ประเภทโชว์ดีเด่น ในปี 2549 และ 2550 ได้รับรางวัล “STAR ENTERTAINMENT AWARDS”
ในสาขารายการส่งเสริมอาชีพยอดเยี่ยมจากสมาคมนักข่าวบันเทิงสองปีซ้อนที่คัดเลือกจากรายการต่างๆ
สำหรับในปี 2551 ได้รับรางวัลผู้ทำคุณประโยชน์ด้านนันทนาการประจำปี 2551
ประเภทสื่อมวลชนผู้ผลิตรายการโทรทัศน์ จากกระทรวงการท่องเที่ยวและกีฬา และในปี 2552
ได้รับรางวัลกิจกรรมที่เป็นประโยชน์แก่ผู้อยู่ในภาวะยากลำบากของกระทรวงพัฒนาสังคมและความมั่นคงของมนุษย์และสำหรับรายการ“คบเด็ก…สร้างบ้าน”
ได้รับถึงสองรางวัลในปี 2552 ประเภทรายการส่งเสริมพิทักษ์สิทธิเด็ก
จากเครือข่ายเยาวชนเพื่อการพัฒนาประจำปี 2552
และอีกหนึ่งรางวัลได้รับรางวัลกิจกรรมที่เป็นประโยชน์แก่ผู้อยู่ในภาวะยากลำบากของกระทรวงพัฒนาสังคมและความมั่นคงของมนุษย์

-   การวิเคราะห์คู่แข่ง

สำหรับรายการปลดหนี้ คู่แข่งขันของรายการคือรายการเกมโชว์ทางช่องสถานีต่างๆ
และรายการต่างๆในช่วงเวลาเดียวกัน โดยสามารถวิเคราะห์ถึงเรตติ้งความนิยมของผู้ชม ได้ดังนี้

รายการเกมโชว์ที่ได้รับความนิยมในแต่ละสถานีโทรทัศน์

  ----------------- ----------------- ----------------- -----------------
  รายการ            สถานีโทรทัศน์        วันออกอากาศ        เวลาออกอากาศ

  ชิงร้อยชิงล้าน        ช่อง 7             อังคาร             22.30-24.00 น.

  เกมพันหน้า          ช่อง 7             อาทิตย์             12.00-13.00 น.

  รู้จริงปะ            ช่อง 3             ศุกร์               23.00-23.45 น.

  ศึก 12 ราศี         ช่อง 3             อาทิตย์             12.15-13.00 น.

  เกมวัดดวง          ช่อง 5             เสาร์              12.55-13.50 น.

  ปลดหนี้             ช่อง 7             เสาร์              14.45-15.15 น.
  ----------------- ----------------- ----------------- -----------------

แหล่งที่มา : Nielsen Media Research 2552

รายการต่างๆ ในช่วงเวลาก่อนและหลังรายการ “ปลดหนี้”

  -------------- -------------- -------------- -------------- --------------
  รายการ         สถานีโทรทัศน์     วันออกอากาศ     เวลาออกอากาศ   เรตติ้ง

  คดีเด็ด          ช่อง 7          เสาร์           13.45-14.45 น. 5-6

  ปลดหนี้          ช่อง 7          เสาร์           14.45-15.15 น. 4-5

  ฟ้ามีตา          ช่อง 7          เสาร์           15.15-16.00 น. 5-6
  -------------- -------------- -------------- -------------- --------------

แหล่งที่มา : Nielsen Media Research 2552 (เรตติ้งเป็นค่าเฉลี่ย)

ซึ่งเมื่อเทียบเรตติ้งกับรายการต่างๆ อาจกล่าวได้ว่ารายการ “ปลดหนี้.”
สามารถแข่งขันกับรายการต่างๆ
ได้อย่างคุ้มค่าสำหรับลูกค้าที่ให้ความสนใจในการซื้อโฆษณาของรายการ

รายการ “ปลดหนี้วันหยุดนักขัตฤกษ์”
เป็นรายการที่นำเสนอเรื่องราวของคนที่เคยปลดหนี้กับทางรายการไปแล้วว่า
ชีวิตหลังการปลดหนี้เป็นอย่างไร รวมถึงภาพพิธีกร และเกมที่ยังไม่เคยออกอากาศมาก่อน
สำหรับคู่แข่งขันของรายการ “ปลดหนี้วันหยุดนักขัตฤกษ์”
คือรายการในช่วงวันหยุดนักขัตฤกษ์ทางสถานีช่องต่างๆ ซึ่งสถานีโทรทัศน์สีกองทัพบกช่อง 7
ถือว่ามีรายการวันหยุดที่มีรายการดีๆต่อเนื่องมาตลอด

รายการ “คบเด็กสร้างบ้าน” ซึ่งเป็นรายการเด็ก
ที่นำเสนอเรื่องราวของเด็กอีกแง่มุมหนึ่งที่มีความรับผิดชอบเกินตัวและมีความแตกต่างกันในแต่ละตอน
คู่แข่งขันก็คือ รายการเด็กๆ ทางสถานีช่องต่างๆ
ซึ่งแต่ละรายการมุ่งเน้นผู้ชมคือเด็กเพียงอย่างเดียว ซึ่งต่างกับรายการ “ คบเด็กสร้างบ้าน”
เป็นรายการที่ผู้ใหญ่ก็ชมได้ สามารถชมได้ทั้งครอบครัว ซึ่งสอดแทรกสาระ
และการช่วยเหลือสังคมเข้าไปด้วย

-   กลยุทธ์ทางการตลาด

การสร้างสรรค์และพัฒนารายการ ในปี 2552
บริษัทมีการกำหนดกลยุทธ์ทางการตลาดเพื่อให้สามารถแข่งขันกับคู่แข่งได้
โดยมุ่งเน้นพัฒนาปรับปรุงรายการอย่างต่อเนื่องทั้งในด้านรูปแบบรายการ เนื้อหาสาระ
และความบันเทิง โดยสำหรับรายการ “ปลดหนี้” ได้มีการปรับรูปแบบรายการ อาทิเช่น
ให้พิธีกรที่ดำเนินรายการในสตูดิโอได้มีส่วนร่วมในรายการมากขึ้น
มีการดำเนินรายการนอกสถานที่มากขึ้นเพื่อเป็นการเข้าถึงกลุ่มผู้ชมรายการอย่างทั่วถึง
และกลยุทธ์ต่างๆ ที่จะตอบสนองความต้องการของลูกค้าให้ครบถ้วน
นอกจากนี้ไม่เพียงแต่จะมีกลุ่มผู้ชมเป้าหมายจากการแพร่ภาพออกอากาศเท่านั้น
ยังมีกลุ่มผู้ชมเป้าหมายที่ติดตามชมการถ่ายทำรายการ ณ สถานที่จริงด้วย นอกจากนี้ในปี 2552
บริษัทได้เพิ่มประสิทธิภาพการขาย ช่องทางจำหน่าย และส่งเสริมการจำหน่าย
โดยเน้นการจัดกิจกรรมในพื้นที่การถ่ายทำรายการจริงให้กับสินค้าและบริการต่างๆ
ซึ่งได้รับการตอบรับเป็นอย่างดี

สำหรับในปี 2552 บริษัทมีกลยุทธ์ในการรุกขยายแบบค่อยเป็นค่อยไป
และเพื่อเพิ่มความสามารถในการแข่งขัน โดยคงรายการ “ปลดหนี้”
พร้อมกับมีแผนการในการเริ่มรายการใหม่ๆ
ซึ่งมีกลยุทธ์ในการปรับเปลี่ยนความคิดสร้างสรรค์รูปแบบรายการให้ใหม่สดทันสมัยและสอดคล้องกับกลุ่มเป้าหมาย
โดยบริษัทคาดว่าจะได้รับการตอบสนองจากผู้ชมและลูกค้าได้เป็นอย่างดี

-   งานที่ยังไม่ได้ส่งมอบ

ณ วันที่ 31 ธันวาคม 2552
มีงานการผลิตรายการโทรทัศน์ที่ยังอยู่ระหว่างการผลิตและคาดว่าจะผลิตเสร็จออกอากาศภายในต้นปี
2553 มูลค่า 1.39 ล้านบาท

4.4 ธุรกิจจัดกิจกรรม (Below The Line Activity)

4.4.1 ลักษณะผลิตภัณฑ์หรือบริการ

ธุรกิจที่ให้บริการด้านการจัดกิจกรรมส่งเสริมการตลาด (below the line marketing)
และงานแสดงต่าง ๆ ( Show Business ) แบบครบวงจรให้แก่ลูกค้าหรือผู้สนับสนุน
โดยมีขอบเขตตั้งแต่คิดค้น วางคอนเซปต์ สร้างสรรค์ ประดิษฐ์ เสนอแนวความคิด ดำเนินการผลิต
และติดต่อประสานงานกับทุกฝ่ายที่เกี่ยวข้อง ด้วยทีมงานมืออาชีพ
เพื่อให้สามารถผลิตและบริหารงานให้สอดคล้องตรงตามความต้องการและจุดมุ่งหมายของลูกค้า

โดยบริษัทดำเนินการให้บริการแก่ลูกค้า ด้วยกิจกรรมสร้างสรรค์ ( Event Creation &
Management ) ซึ่งสามารถแบ่งได้เป็น 2 ประเภท คือ

1. ประเภทการให้บริการด้านการเป็นผู้จัดการแสดงและนำเข้าการแสดงพิเศษ (Event
Promoter)
โดยจัดหาการแสดงที่น่าสนใจจากทั่วโลกนำเข้ามาแสดงในประเทศโดยร่วมมือกับบริษัทที่เป็นพันธมิตรในต่างประเทศ
รวมถึงการจัดหาผู้สนับสนุนรายการ (Sponsor) และจำหน่ายบัตรให้แก่ผู้เข้าชม

2. ประเภทการให้บริการรับจ้างจัดและสร้างสรรค์งานกิจกรรม (Event Organizer &
Service Provider) โดยใช้ความคิดเชิงสร้างสรรค์ความแปลกใหม่ในรูปของการให้บริการ
จัดหาอุปกรณ์สำหรับจัดกิจกรรม จัดเตรียมระบบแสง เสียง เทคนิคพิเศษ การจัดสร้างเวที
นิทรรศการ งานออกแบบและผลิตฉาก
รวมถึงการจัดเตรียมการแสดงพิเศษสำหรับงานกิจกรรมทางการตลาดต่าง ๆ
รวมถึงการติดต่อสถานที่จัดกิจกรรมให้สอดคล้องต่อกิจกรรมนั้น ๆ

ผลงานหลากหลายรูปแบบของกลุ่มธุรกิจสร้างสรรค์และบริหารงานกิจกรรม อาทิ
การจัดการประกวดนางงาม มิสไทยแลนด์ยูนิเวอร์ส ประจำปี 2552,
เปิดตัวบริการโทรศัพท์เคลื่อนที่ 3G, โก๋แก่โดดงับรับล้าน, งานฉลองครบรอบ 5 ปี ของ สบร.
(OKMD), งานแสดงและประกวดพลุนานาชาติเฉลิมพระเกียรติ ปี 2552
ได้สร้างนวัตกรรมใหม่ให้แก่ภาคธุรกิจ ทั้งในแง่ของความคิดสร้างสรรค์
และเทคโนโลยีอย่างต่อเนื่อง โดยผลงานที่เกิดขึ้น ได้รับการกล่าวถึงในวงกว้างทั้งในประเทศ
และต่างประเทศ

และในปีที่ผ่านมาบริษัทได้ขยายรูปแบบการให้บริการ โดยเปิดแผนกธุรกิจ“ไอน์สไตน์” (Einstein)
ที่เกี่ยวกับการสร้างกลุ่มศิลปิน ( Music Business )
ที่มีแนวความคิดที่แตกต่างทันสมัยเพื่อรองรับงานกิจกรรมในรูปแบบใหม่ ๆ
และเพื่อต่อยอดขยายรูปแบบการให้บริการเดิมให้ครบวงจรมากขึ้น

-   นโยบายราคาและการกำหนดราคา

บริษัทมีนโยบายในการกำหนดราคา โดยพิจารณาจากต้นทุนในการจัดงานหรือผลิตงาน
เป็นปัจจัยพื้นฐานในการกำหนดราคา โดยมีการกำหนดรูปแบบโครงสร้างราคาดังนี้

1.  การคิดราคา 10 – 20 % จากราคาต้นทุน เพื่อเป็นค่าดำเนินการต่างๆ

2.  การคิดราคาค่าบริหารงานรายเดือนในกรณี รับจ้างบริหารโครงการ อาทิ
    โครงการบริหารร้านค้า Underground shop ของ Metro Mall

3.  ในงานบางลักษณะที่เป็นการบริหารงานหรือโครงการแบบร่วมลงทุน
    จะมีการแบ่งผลกำไรให้ผู้ร่วมลงทุนในลักษณะ Profit sharing

    -   ช่องทางการจัดจำหน่าย

บริษัท มีช่องทางการจัดจำหน่าย แบ่งได้เป็น 2 ประเภทกลุ่มลูกค้า คือ

1.  ประเภทกลุ่มลูกค้าที่เคยใช้บริการของบริษัทกลับมาใช้บริการอีก

จากการที่บริษัทให้บริการด้านการจัดกิจกรรมสื่อสารทางการตลาดมานานกว่า 10 ปี
ทำให้บริษัทมีฐานลูกค้าจำนวนมาก ซึ่งลูกค้าที่เคยใช้บริการที่เกิดความเชื่อมั่นในคุณภาพการให้บริการ
และพอใจในผลงานที่ผ่านมาจะมีการกลับมาใช้บริการของบริษัทอย่างสม่ำเสมอ อาทิเช่น
งานประกวดมิสไทยแลนด์ยูนิเวอร์ส ช่อง 7, งานแสดงและประกวดพลุนานาชาติเฉลิมพระเกียรติ
กระทรวงกลาโหม เป็นต้น

2.  กลุ่มลูกค้าที่ได้รับการแนะนำจากลูกค้าเก่า พันธมิตรทางการค้า และลูกค้าที่ติดต่อบริษัทโดยตรง

นอกจากลูกค้าที่เคยใช้บริการของบริษัทจะกลับมาใช้บริการแล้ว ลูกค้ายังมีการแนะนำลูกค้าอื่น ๆ
(บุคคล,บริษัทฯ,หน่วยงานภาครัฐ รัฐวิสาหกิจ ) อื่น ๆ
ที่ต้องการที่ปรึกษาด้านการจัดกิจกรรมสื่อสารทางการตลาดให้มาใช้บริการของบริษัท

3. การใช้สื่อประชาสัมพันธ์ (PR) และการเข้าพบของพนักงานเพื่อนำเสนอโครงการ(
ในกรณีที่เป็น Event Promoter ) หากแต่ในส่วนของบัตรชมคอนเสิร์ต
หรือบัตรชมการแสดงจะดำเนินผ่านทาง Thai Ticket Major, Sponsorship Outlets,
Total Reservation เป็นต้น

-   ลักษณะลูกค้าและกลุ่มลูกค้าเป้าหมาย

กลุ่มลูกค้าเป้าหมายแบ่งออกเป็น 3 กลุ่มดังนี้

1. กลุ่มธุรกิจเอกชน ลูกค้ากลุ่มนี้มีความต้องการที่จะเข้าถึงผู้บริโภคให้ได้มากที่สุด
บริการหลักที่ใช้ส่วนใหญ่เป็นกิจกรรมทางการตลาด (Event Marketing)
และการเสริมสร้างภาพลักษณ์ของตราสินค้า (Brand Activation) อาทิการเปิดตัวสินค้า
หรือบริการ การส่งเสริม การขาย การจัดเลี้ยงให้กับตัวแทนจำหน่าย เป็นต้น
ลูกค้าในกลุ่มนี้มีทั้งผู้ประกอบการในประเทศที่ส่วนใหญ่เป็นบริษัท และกลุ่มบริษัทเอกชนขนาดใหญ่ เช่น
บมจ.ทีโอที, บมจ.ปตท, บ.แอลจี อีเลคทรอนิคส์ ประเทศไทย จำกัด , PEPSICO เป็นต้น
ซึ่งบริษัทเหล่านี้ต้องการบริษัทที่มีความเชื่อถือจากผลงานที่ผ่านมา
และมีความสามารถทั้งในด้านความคิดสร้างสรรค์ที่แปลกใหม่
และสามารถผลิตงานทำให้เกิดขึ้นจริงได้ตามรูปแบบที่ต้องการ

2. กลุ่มหน่วยงานของรัฐ ลูกค้ากลุ่มนี้มีความต้องการจัดกิจกรรมเพื่อสื่อสารกับประชาชน
ซึ่งอาจจะเป็นการจัดกิจกรรมในรูปของงานนิทรรศการ หรือกิจกรรมพิเศษต่าง ๆ ลูกค้ากลุ่มนี้ได้แก่
กระทรวงพลังงาน กระทรวงสาธารณสุข สำนักงานบริหารและพัฒนาองค์ความรู้ (องค์การมหาชน)
เป็นต้น ซึ่งหน่วยงานเหล่านี้ ต้องการบริษัทที่สามารถให้บริการได้ครบวงจร
ทั้งในด้านการจัดกิจกรรม ด้านการโฆษณาและประชาสัมพันธ์ ซึ่งทางบริษัท ฯ
และบริษัทในเครือก็สามารถให้บริการได้อย่างครบถ้วน

3. กลุ่มลูกค้าที่เป็นประชาชน
ทางบริษัทจะนำแสดงกิจกรรมเพื่อตอบสนองความต้องการของประชาชนโดยตรง โดยเฉพาะกิจกรรม
แต่ละรายการจะมีกลุ่มลูกค้าที่มีลักษณะแตกต่างกันออกไปโดยมุ่งเน้นที่กลุ่มคนที่ ชื่นชอบการแสดง เช่น
คอนเสิร์ตต่างประเทศ มุ่งเน้นกลุ่มคนที่รักในเสียงดนตรีทุกเพศ อายุตั้งแต่ 18 – 45 ปี, C+
ขึ้นไป, นักท่องเที่ยวที่มีกำลังในการซื้อสูง และชาวต่างประเทศซึ่งเป็นกลุ่มเป้าหมายรอง
ในขณะที่ฮอนด้า 31 ขา สามัคคี มุ่งเน้นที่กลุ่มเด็กและผู้ปกครอง ส่วนผู้สนับสนุนการจัดรายการ (
ในกรณีที่เป็น Event Promoter ) คือ
เจ้าของผลิตภัณฑ์จะทำการประชาสัมพันธ์ผลิตภัณฑ์หรือบริการ
เพื่อสร้างแบรนด์ให้เป็นที่จดจำแก่กลุ่มเป้าหมาย โดยผ่านการจัดกิจกรรมการแสดง คอนเสิร์ต หรือ
กิจกรรมการจัดงานของบริษัท

  4.4.2 การจัดหาหรือขั้นตอนการดำเนินการให้บริการ

1.  ลูกค้าที่ประสงค์ใช้บริการจัดกิจกรรมติดต่อมายังฝ่ายการตลาดของบริษัท
    หรือฝ่ายการตลาดของบริษัทเป็นผู้ติดต่อบริษัทลูกค้า เพื่อแนะนำบริการ
    และสอบถามถึงความประสงค์ในการใช้บริการของบริษัท

2. จัดให้มีการประชุมทีมงานเพื่อศึกษาและวิเคราะห์ถึงปัจจัยและองค์ประกอบต่าง ๆ
ของธุรกิจลูกค้า

3. ทีมงานร่วมวางแผนและกำหนดโครงร่าง ขอบเขต รูปแบบกิจกรรมการแสดง (Theme)
และรายละเอียดของกิจกรรม จัดหาศิลปินและโชว์จากทั่วโลก บริษัทมีการติดต่อผ่านตัวแทน
(Broker) ของศิลปินหรือเจ้าของโชว์ดังกล่าวในต่างประเทศเพื่อเจรจาทั้งในเรื่องค่าตัวศิลปิน
กำหนดการแสดง และเงื่อนไขต่างๆ สำหรับศิลปินในประเทศไทย
บริษัทติดต่อผ่านศิลปินโดยตรงหรือผ่านต้นสังกัดของศิลปิน
ทีมงานเสนอแผนงานให้ผู้บริหารระดับผู้อำนวยการ หรือสูงกว่าเพื่อตรวจสอบและแนะแนวคิดเพิ่มเติม

4.  บริษัทนำเสนอแผนงานทั้งหมด (proposal) และเสนอราคาแก่ลูกค้า

  5. ทีมงานเตรียมดำเนินการตามแผนงานที่วางไว้

6. หลังจากดำเนินการตามแผนงานที่วางไว้เรียบร้อยแล้ว ทีมงานจะประเมินผลการทำงาน
และเก็บรวบรวมข้อมูล ข้อผิดพลาดที่เกิดขึ้นเพื่อนำไปใช้แก้ไขงานครั้งต่อ ๆ ไป

4.4.3 แนวโน้มอุตสาหกรรม และสภาวะการแข่งขัน

-   มูลค่าตลาด และแนวโน้มการเติบโต

ธุรกิจการจัดกิจกรรมส่งเสริมการตลาด (below the line marketing)
มีแนวโน้มเติบโตอย่างต่อเนื่อง
เพราะในปัจจุบันการจัดกิจกรรมทางการตลาดมิได้จำกัดเพียงแค่ในภาคธุรกิจเอกชน
แต่ยังได้ขยายตัวไปในภาครัฐอีกด้วย
โดยในหลายหน่วยงานราชการได้มีการใช้การจัดงานกิจกรรมต่าง ๆ มากขึ้น
เพื่อเป็นเครื่องมือในการเผยแพร่ข้อมูลให้แก่ประชาชน รวมทั้งเพื่อสนับสนุนงานนโยบายต่างๆ
ของภาครัฐ โดยจากมูลค่ารวมของกิจกรรมการตลาด นั้นคาดการณ์มูลค่าการตลาดที่ 9,000 -
10,000 ล้านบาท ( เป็นยอดประมาณการที่คำนวณจาก 10 %ของมูลค่าโฆษณาที่ 90,000 ล้านบาท
เนื่องจากมูลค่าการตลาดของงาน Below the line
ยังไม่มีการวัดผลอย่างเป็นทางการจากหน่วยงานใด และเป็นการจัดงานประเภทนี้จากหลายองค์กร
หลายหน่วยงาน จึงไม่สามารถคาดการณ์มูลค่าการตลาดได้) นอกจากนั้น
ยังเป็นธุรกิจที่มีปัจจัยความเสี่ยงค่อนข้างสูง โดยในปี พ.ศ. 2552
ยังเป็นปีที่เศรษฐกิจไทยได้รับผลกระทบจากปัจจัยหลายประการ เช่น
ความไม่แน่นอนของสถานการณ์ทางการเมืองในประเทศ
และสภาพเศรษฐกิจที่ชะลอตัวลงอย่างรุนแรงของประเทศสหรัฐอเมริกา
ส่งผลทำให้เศรษฐกิจโดยรวมของโลกชะลอตัว ทำให้กำลังซื้อของผู้บริโภคลดลง แต่ในช่วงไตรมาส
3 ของปี 2552 พบว่าภาคธุรกิจเอกชนได้เริ่มใช้งบการตลาด
โดยมีการเปิดตัวแคมเปญสินค้าใหม่จำนวนมาก และภาครัฐเริ่มใช้งบประมาณผ่านสื่อในช่วงนี้เช่นกัน
เพราะเป็นช่วงปิดปีงบประมาณ 2552 ซึ่งพบว่ามีหลายโครงการภาครัฐที่ใช้งบประมาณสูง
โครงการละ 200-300 ล้านบาท เช่น ไทยเข้มแข็ง ครีเอทีฟ อีโคโนมี เป็นต้น
เฉพาะช่วงครึ่งปีหลังนี้มีมูลค่ากว่า 1,000 ล้านบาท จึงส่งผลให้เกิดการจัดกิจกรรม (event)
แบบรายวัน

-   ผู้ประกอบการ

ในธุรกิจการบริหารกิจกรรมนั้นถึงแม้จะมีผู้ประกอบการจำนวนมาก แนวโน้มคู่แข่งจะมีมากขึ้นเรื่อยๆ
ตามกลไลตลาด
แต่ภาพรวมของการตลาดการแข่งขันในธุรกิจนี้มีการแบ่งกลุ่มเป้าหมายทางการตลาดตามขนาดบริษัทและประเภทการให้บริการอย่างชัดเจน
สามารถแบ่งผู้ประกอบการทางธุรกิจ Below The Line ได้เป็น 4 กลุ่มใหญ่ คือ

1.  Creative Agency

เป็นกลุ่มธุรกิจที่มีบริการด้านโฆษณาเป็นหลัก แต่เมื่อมีความต้องการทางด้านกิจกรรม Below the
line มากขึ้น

จึงทำให้ Creative Agency จึงหันมาให้บริการงาน Below the line อย่างครบวงจร อาทิ J
Walter Thompson มี JWT Promo , Ogilvy มี Ogilvy Activation , Le Burnett มี
Arc Worldwide เป็นต้น

2.  Event Organizer

เป็นกลุ่มธุรกิจที่มุ่งเน้นการนำเสนอกิจกรรม Below The Line Activity โดยเฉพาะ
มีบริการด้านการจัดกิจกรรม Event งาน Road show งานเปิดตัว งานแสดงสินค้าเป็นต้น Event
organizer ในกลุ่มนี้ คือ CM organizer , AV Project , แม่น้ำร้อยสาย , Pico , We
Are Presentation เป็นต้น

3.  Media

เป็นกลุ่มธุรกิจที่มีการขยายธุรกิจจากธุรกิจที่วางแผนด้านสื่อโฆษณา มาให้บริการด้าน Below The
line activity อาทิ RS Fresh Air, GMM Grammy ได้ร่วมทุนกับ Index event agency
ให้บริการอย่างครบวงจรมากขึ้น

4.  Event Promoter

เป็นกลุ่มธุรกิจที่ให้บริการในลักษณะการมุ่งเน้นการนำโชว์ มาแสดงอาทิ บริษัท บีอีซี เทโร จำกัด ,
บริษัท อดามัส จำกัด ผู้นำเข้าคอนเสิร์ตจากต่างประเทศ หรือ การแสดงโชว์พิเศษต่าง ๆ เป็นต้น

-   สภาวะการแข่งขัน

อยู่ในภาวการณ์แข่งขันที่สูง เนื่องจากคู่แข่งในธุรกิจการรับจัดกิจกรรมมีมากขึ้นเรื่อยๆ
และภาวะเศรษฐกิจที่ชะลอการจับจ่ายใช้สอย จึงส่งผลให้กำลังซื้อของผู้บริโภคลดลง
รายได้บางส่วนจะถูกแบ่งออกไป ทำให้บริษัทต่างๆ ลดงบประมาณในการทำโฆษณาประชาสัมพันธ์ลง
โดยเฉพาะอย่างยิ่งทางด้านการใช้สื่อ Above the line หรือพวก Mass media ได้แก่
สื่อโทรทัศน์ วิทยุ นิตยสาร และหันมาให้ความสำคัญกับสื่อในรูปแบบดิจิตอลคอนเทนต์
และการจัดกิจกรรมทางการตลาด (Event Marketing) มากขึ้น ปี 2553 บริษัทฯ
ยังมุ่งเน้นการขายแบบตรงไปตรงมา สร้างสรรค์ สนุก และเป็น “Talk of the town”
เพื่อให้เกิดประสิทธิภาพและความคุ้มค่าในการใช้งบประมาณทางการตลาดของลูกค้า
โดยเมื่อเทียบเป็นสัดส่วนแล้วงบประมาณการจัดกิจกรรมการตลาดยังเพิ่มขึ้น
แต่ถ้าเทียบเป็นจำนวนงบประมาณอาจจะไม่มีการปรับเปลี่ยนจากปีที่ผ่านมามากนัก
ดังนั้นหากผู้ประกอบการรายใดสามารถนำเสนอกิจกรรมที่เพิ่มมูลค่า (Valued added)
ให้ลูกค้าได้มากกว่าจะมีข้อได้เปรียบสูงกว่า ดังนี้

1.  ธุรกิจที่มีข้อได้เปรียบทางด้านสื่อโฆษณา จะสามารถสร้างความพึงพอใจให้ลูกค้าได้มากกว่า
    ในเชิงของการเพิ่มมูลค่าให้กับงานที่นำเสนอ อาทิ จัดกิจกรรมผนวกแผนงานสื่อโฆษณา
    ประชาสัมพันธ์ให้กิจกรรมนั้น ๆ เป็นต้น

2.  ธุรกิจที่สามารถร่วมผนึกกำลังกับพันธมิตรทางธุรกิจด้านอื่น ๆ จากทั่วโลก
    ดึงจุดแข็งจากพันธมิตรทางธุรกิจมาเสริมงานให้มีความน่าสนใจและได้รับความนิยมจากลูกค้ามากยิ่งขึ้น

3.  ธุรกิจที่มีการนำเสนอด้วยความคิดสร้างสรรค์ที่ดี มีความแปลกใหม่ สามารถสร้าง Word of
    mouth หรือ Talk of The Town

-   กลยุทธ์ทางการตลาด

ในปี 2552 ทางบริษัทได้ขยายธุรกิจเพลงแนวใหม่ เปิดแผนกธุรกิจ “ไอน์สไตน์” (Music
Business) ซึ่งมีรูปแบบธุรกิจเพลงต่างจากค่ายเพลงในปัจจุบัน โดยจะดึงมืออาชีพในวงการเพลง
สื่อสาร และบันเทิงที่มีชื่อเสียง เช่น บอย โกสิยพงษ์  มาเป็นที่ปรึกษา การทำงานของไอน์สไตน์
จะสร้างสรรค์งานเพลง สำหรับกลุ่มเป้าหมายบีบวกในกลุ่มนักศึกษา และคนเริ่มต้นทำงาน
โดยเริ่มต้นศึกษาจากไลฟ์สไตล์ของกลุ่มเป้าหมายผู้ฟัง จากการวิจัยฐานข้อมูล
หลังจากนั้นจะพัฒนางานเพลงในรูปแบบที่กลุ่มเป้าหมายชื่นชอบ นำไปเสนอสินค้าและบริการ
ที่มีกลุ่มเป้าหมายเดียวกับผู้ที่ชื่นชอบศิลปิน  เพื่อให้สินค้าเข้ามาเป็นผู้สนับสนุนศิลปินดังกล่าว 
ผ่านกลยุทธ์การตลาดแบบผสมผสานกิจกรรมและสื่อที่สร้างขึ้น
และเครื่องมือสื่อสารการตลาดเพื่อเข้าถึงกลุ่มเป้าหมาย  สินค้า สามารถใช้ศิลปินของไอน์สไตน์
เป็นพรีเซ็นเตอร์โฆษณา จัดกิจกรรมรูปแบบต่างๆ ทั้งอีเวนท์ คอนเสิร์ต
ทำการตลาดผ่านออนไลน์เพื่อสร้างชุมชนที่เป็นแฟนเพลงศิลปิน
แนวทางการหารายได้ธุรกิจเพลงของไอน์สไตน์ แตกต่างจากธุรกิจค่ายเพลงอื่นๆ
ที่มาจากรายได้จากการขายอัลบั้มเพลง และการดาวน์โหลด ขณะที่ไอน์สไตน์
มาจากการเป็นสปอนเซอร์ศิลปินแบรนด์ต่างๆ และเดือนพ.ย.นี้บริษัทจะเปิดตัวศิลปินเพลงรายแรก
คือวง Season Five  เป็นศิลปินชาย 4 คน  แนวเพลงประสานเสียง
ได้รับการสนับสนุนจากแบรนด์สินค้า 1 รายแล้ว

นอกจากนี้ บริษัทฯ ได้มีนโยบายในการพัฒนากลยุทธ์ทางการตลาดด้านต่าง ๆ
เพื่อให้สามารถสื่อสารทางการตลาดได้อย่างครบวงจรตามที่ลูกค้าต้องการ

1. การพัฒนาด้านความเป็นมืออาชีพ กล่าวคือพัฒนาบุคลากรให้มีความรู้
ความสามารถในการสร้างสรรค์ผลงาน
วางแผนงานแบบครบวงจรเพื่อให้สามารถผลิตและบริหารงานให้สอดคล้องตามความต้องการและจุดมุ่งหมายของลูกค้าได้

2.
การพัฒนางานด้านครีเอทีฟและปรับปรุงรูปแบบผลงานด้วยกลยุทธ์แปลกใหม่ตั้งแต่เสนอแนวความคิด
จัดหาอุปกรณ์สำหรับจัดกิจกรรมให้มีความทันสมัยและยังสามารถขยายช่องทางต่อยอดธุรกิจ
เสริมแต่งไอเดียอย่างสร้างสรรค์ ด้วยสื่อและเครื่องมือด้านการตลาดที่เหมาะสมให้กับลูกค้าได้

3. การผนึกกำลังพันธมิตรทางธุรกิจทั้งในประเทศและต่างประเทศทั่วโลก
โดยการติดต่อประสานงาน ต่าง ๆ ทั้งศิลปิน สถานที่จัดงาน Music content
หรือผู้วางแผนสื่อโฆษณา เพื่อให้สามารถเพิ่ม Value added ให้กับลูกค้าได้

  4. การผสมผสานโอกาสทางธุรกิจกับบริษัทในเครือ

เนื่องจากมีบริษัทในเครือที่มีลักษณะทางธุรกิจที่ให้บริการด้านการส่งเสริมการตลาด อาทิ บริษัท
แม็ทชิ่งสตูดิโอ จำกัด (มหาชน) ที่ให้บริการด้านการผลิตภาพยนตร์โฆษณา, บริษัท แม็ทชิ่ง
บรอดคาสท์ จำกัด ที่ให้บริการด้านการผลิตรายการโทรทัศน์, บริษัท คนทำหนังสือ จำกัด
ที่ให้บริการด้านการโฆษณาผ่านสื่อนิตยสาร Cheeze ซึ่งในแต่ละส่วนธุรกิจสามารถประสานกัน (
Synergy ) เพื่อให้สามารถสื่อสารทางการตลาดได้อย่างครบวงจรตามที่ลูกค้าต้องการ
ซึ่งส่งผลให้บริษัทมีความยืดหยุ่นในการดำเนินงานสูงขึ้น เนื่องจาก บริษัทฯ มีสื่อที่ครบวงจรทั้งสื่อแบบ
Above the line และ Below the line

-   งานที่ยังไม่ส่งมอบ

-

4.5 ธุรกิจผลิตสิ่งพิมพ์

4.5.1. ลักษณะผลิตภัณฑ์หรือบริการ

-   ลักษณะผลิตภัณฑ์

คือการผลิตสื่อสิ่งพิมพ์นิตยสารแฟชั่นวัยรุ่นแนว Street Style เพื่อวางจำหน่ายแก่ผู้อ่าน
โดยออกเป็นรายเดือน ซึ่งรายได้จะมาจากการขายนิตยสาร และจากลูกค้า Agency และลูกค้า
Direct ให้ทำการซื้อพื้นที่เพื่อโฆษณาสินค้า

ปัจจุบันบริษัทมีการให้บริการ ดังนี้

- นิตยสาร Cheeze รายเดือน เป็นนิตยสารแฟชั่นวัยรุ่นแนว Street Style, How to,
Shopping ที่เน้นภาพ on street เป็นหลัก และเนื้อหา content ที่น่าสนใจ

- รับออกแบบสิ่งพิมพ์ เช่น แคตตาล็อก Honda Scoopy i

- รับทำ Production AD ทั้งหมดให้กับลูกค้า SME ที่ไม่สะดวกในการทำ Artwork เอง
ตั้งแต่การหา Reference, การ casting หานางแบบ, การถ่ายทำ และ Artwork

-   กลุ่มลูกค้า

1. กลุ่มลูกค้า Agency บริษัทโฆษณาที่แนะนำบริษัทต่อลูกค้าที่เป็นเจ้าของผลิตภัณฑ์

2. กลุ่มลูกค้า Direct บริษัทห้างร้าน หรือธุรกิจขนาดเล็กที่ต้องการโฆษณาผลิตภัณฑ์ของตนเอง

-   กลุ่มผู้อ่าน

  1. กลุ่มผู้อ่านนิตยสาร ตั้งแต่วัยรุ่นตอนต้น, มหาวิทยาลัย

  2. กลุ่มผู้ที่ทำงานอยู่ในแวดวงการแฟชั่น ดีไซเนอร์ ช่างภาพ และงานโฆษณา

4.5.2 การจัดหาผลิตภัณฑ์หรือบริการ

ขั้นตอนกระบวนการผลิตนิตยสารเริ่มจาก

1. ประชุมวางแผนการทำงาน วาง Theme ที่จะเกิดขึ้นในแต่ละเดือน
เพื่อส่งต่อให้ภายในกองได้ทำงานต่อ ในขั้นตอนนี้อาจมีการซื้อ Fashion Set , ภาพ on street
หรือ Content จากทางลูกค้า (Advertorial) กองบรรณาธิการต้องทำงานรองรับในส่วนนี้ด้วย
รวมถึงกำหนดค่า Production ในการถ่ายทำแฟชั่นในแต่ละเซตไม่ให้เกินงบประมาณที่ตั้งไว้

2. เขียนคอลัมน์ตาม Theme ที่ได้กำหนดไว้ รวมถึงด้านภาพถ่ายที่ช่างภาพถ่ายเข้ามา
จะมีบรรณาธิการช่างภาพคัดรูปที่ดีที่สุดเพื่อให้เข้ากับ Issue นั้นๆ

3. ส่งเนื้อหาและรูปภาพให้ฝ่าย Art เพื่อจัดทำ layout

4. จัดส่ง Art Work ไปยังร้านแยกสีทำเพลท ตรวจปรู๊ฟสี และส่งโรงพิมพ์

5. จัดส่งให้กับผู้จัดจำหน่าย

ขั้นตอนกระบวนการผลิตโฆษณา (สำหรับลูกค้า SME)

1. รับ Brief ความต้องการของลูกค้า ว่าต้องการให้ AD ออกมาเป็นแบบไหน และสินค้าคืออะไร

2. ทางทีมงานหา Reference และนางแบบ กลับไปให้ลูกค้าเลือก
เมื่อลูกค้าคอนเฟิร์มก็สามารถเริ่มดำเนินการในขั้นต่อไปได้

3. เป็นขั้นตอนการทำงาน Production ทั้งหมด ตั้งแต่การถ่ายทำ จนถึงการทำ Artwork

4. จัดส่ง Artwork ให้ลูกค้าดู ว่าต้องแก้ไขเพิ่มเติม หรือสามารถผ่านได้

5. จัดส่งร้านเพลทเพื่อดู Digital Proof และส่งให้ลูกค้าคอนเฟิร์มอีกครั้ง

4.5.3 การตลาดและสภาวะการแข่งขัน

-   ภาวะอุตสาหกรรม

ภายในปี 2552 เนื่องด้วยสภาพเศรษฐกิจของปี
ได้รับผลกระทบอย่างหนักจากภาวะการถดถอยทั่วโลก Hamburger Crisis วิกฤตเศรษฐกิจสหรัฐ
ที่ก่อให้เกิดวิกฤตเศรษฐกิจทั่วโลก ซึ่งทำให้มีผลต่อธุรกิจในทุกๆ แขนง
แต่ในด้านของสื่อประเภทต่างๆ ถือว่ายังมีผลไม่มากนัก
โดยรวมแล้วมูลค่าการใช้จ่ายด้านโฆษณาผ่านสื่อในปี 2552 ใกล้เคียงกับ 2551
สื่อสิ่งพิมพ์นิตยสารลดลงร้อยละ 12.85 แต่ไม่มีผลกระทบต่อบริษัทมากนัก

อีกทั้งในด้านการเติบโตของธุรกิจถือว่ายังอยู่ในเกณฑ์ที่ดี ทั้งในด้านยอดขาย
และยอดโฆษณาที่นอกจากมีรายได้จากลูกค้า Agency บริษัทฯยังมีฐานลูกค้า SME ร้านค้าย่อยๆ
หรือธุรกิจขนาดเล็กประเภทเสื้อผ้าเครื่องแต่งกายที่ยังคงสนใจลงโฆษณากับนิตยสารอย่างต่อเนื่อง
ซึ่งถือเป็นตลาดโฆษณาหลักและเป็นตลาดที่ต่างจากนิตยสารเล่มอื่นๆ

ส่วนการแข่งขันในด้านอุตสาหกรรมโรงพิมพ์ที่ต้องขวนขวายหาลูกค้าเพื่อให้ธุรกิจของตนเองดำเนินต่อไปได้
มีผลทำให้ทางบริษัท ได้ผลประโยชน์ในส่วนนี้ เพราะมีการเสนอราคาค่าพิมพ์จากที่ต่างๆ
ด้วยราคาที่ถูก และคุณภาพดี ซึ่งทำให้เราสามารถเลือกสิ่งที่ดีที่สุด และถูกที่สุดได้

-   สภาวะการแข่งขัน

ดังที่กล่าวแล้วข้างต้นว่าในปัจจุบันภาวการณ์แข่งขันของธุรกิจผลิตสื่อสิ่งพิมพ์ยังคงมีการแข่งขันอย่างสูง
ทั้งผู้ผลิตรายเดิมและรายใหม่ ทำให้บริษัทต้องมีการปรับกลยุทธ์ในการแข่งขันหลายๆ ด้าน ดังนี้

- กลยุทธ์ด้านผลิตภัณฑ์

แข่งกับตัวเองด้วยการพัฒนางานให้มีคุณภาพยิ่งๆ ขึ้นไป ปรับรูปลักษณ์อย่างสม่ำเสมอ
ดึงเอกลักษณ์ของ Cheeze ที่ถือเป็น Street Fashion Content ออกมา,
พยายามปรับตัวให้ทันต่อความคิดเห็นของกลุ่มวัยรุ่นผู้อ่านอยู่เสมอ เพราะเป็นกลุ่มที่ไม่อยู่นิ่ง
ตามกระแสตลอดเวลา, มีการสร้างทีมงานคนรุ่นใหม่ขึ้นมาเสริมทีม ทั้งหมดนี้เพื่อให้ Cheeze
ยังคงเป็น Trend Setter และ The Best Street Magazine ฉบับเดียวในเมืองไทย

- กลยุทธ์ด้านยอดขายและส่งเสริมการขาย

นิตยสาร Cheeze ยังถือว่าเป็นนิตยสารที่มียอดขายดี ทำให้บริษัทสนใจที่จะเพิ่มยอดขายให้เติบโต
โดยร่วมมือกับทางผู้จัดจำหน่ายในการวางแผนเพื่อให้นิตยสารส่งถึงมือผู้อ่านให้มากที่สุด
ทั้งนี้แบ่งสัดส่วนกรุงเทพฯ 70% ต่างจังหวัด 30%, ใช้กลยุทธ์การแบ่งเปอร์เซ็นต์ (ค่า
commission) กับผู้จัดจำหน่ายในกรณีที่สามารถขายได้ตามยอดที่บริษัทฯตั้งไว้,
ทำการเยี่ยมเยียนกลุ่มเอเย่นต์ขายหนังสือตามภาคต่างๆ
เพื่อเข้าถึงข้อมูลและนำมาปรับปรุงแก้ไขในการทำนิตยสาร, ทำกิจกรรมเล็กๆ
เพื่อสร้างความสัมพันธ์ที่ดีกับคนอ่าน

- กลยุทธ์ด้านราคา

มีการทำ Pack ระยะยาวเพื่อดึงดูดความสนใจแก่ลูกค้าที่จะได้จองพื้นที่โฆษณาในตำแหน่งที่ต้องการ
แต่ได้ราคาพิเศษ

4.6 ธุรกิจออนไลน์ www.cheezeplaza.com

4.6.1 ลักษณะผลิตภัณฑ์หรือบริการ

-   ลักษณะบริการ คือ เว็บไซต์ช้อปปิ้งออนไลน์ที่รวบรวบสินค้าแฟชั่น อินเทรนด์
    จากทั่วทุกสารทิศมารวมไว้ในเมืองจำลองออนไลน์ ที่ชื่อ Cheezeplaza
    โดยการเปิดบริการให้เช่าพื้นที่ภายในเว็บไซด์เพื่อให้ผู้ที่สนใจขายสินค้านำสินค้ามาลงในพื้นที่ของตัวเอง
    สามารถขายสินค้าได้ทั้งมือ 1 และมือ 2 โดยทางเว็บไซต์เปิดพื้นที่ให้เช่าเท่านั้น
    ผู้ซื้อและผู้ขายสามารถซื้อ-ขายสินค้ากันเองโดยไม่ต้องผ่าน Cheeze

-   การบริการแบ่งเป็น 2 ประเภท

  การบริการให้เช่าพื้นที่

1.  เปิดบริการให้เช่าพื้นที่ขายสินค้าทั้งมือ 1 และมือ 2 โดย 1 ร้านค้าสามารถลงภาพสินค้าได้
    10 ชิ้น โดยสินค้า 1 ชิ้นสามารถลงภาพได้ 6 มุมมอง
    (สามารถเปลี่ยนสินค้าได้เองตลอดเวลา)

2.  ผู้เช่าพื้นที่ สามารถตกแต่งร้านค้าได้ โดยสามารถเลือก background ที่มีไว้ให้ภายในเว็บ

การบริการข้อมูล

1.  เปิดบริการรวบรวมสินค้าสุดอินเทรนด์จากแหล่งช้อปปิ้งทั่วทุกสารทิศ และข้อมูลอัพเดทแฟชั่น
    เทรนด์ต่างๆ สินค้าแนะนำที่กำลังนิยมรวมถึงข้อมูลสินค้าลดราคาจากแหล่งช้อปปิ้งทั่วประเทศ
    อีกทั้งสามารถลงประกาศขายสินค้าที่ตัวเองตามหาอยู่ได้อีกด้วยโดยไม่ต้องเสียค่าใช้จ่าย

-   ลักษณะของลูกค้าที่มาใช้บริการ แบ่งเป็น 2 ประเภท

  ผู้ขายสินค้า : ลูกค้าที่ต้องการขายสินค้า โดยการเช่าพื้นที่ภายในเว็บไซด์เพื่อ ลงรูปภาพ สินค้า
  ข้อมูล

  รายละเอียดในการติดต่อซื้อขาย

  ผู้ซื้อสินค้า : ลูกค้าที่ต้องการซื้อสินค้าภายในเว็บไซด์ โดยการเข้าชมสินค้าตามร้านค้าต่างๆ

-   รายได้จากการให้บริการ

  บริษัทมีรายได้จากให้การบริการให้เช่าพื้นที่ขายสินค้า และการบริการพื้นที่โฆษณา

4.6.2 การจัดหาผลิตภัณฑ์และบริการ

-   การบริการให้เช่าพื้นที่มีขั้นตอน ดังนี้

1.  คลิก apply แล้วกรอกข้อมูลในส่วนของสมัครเป็นผู้ขายให้ครบถ้วน

2.  ทาง admin จะตรวจความถูกต้องของข้อมูลผู้สมัครและยืนยัน
    โดยจะมีอีเมล์แจ้งกลับไปทางผู้สมัคร

3.  เมื่อมีการยืนยันกลับทางอีเมล์
    ทางผู้สมัครต้องมีการชำระค่าเช่าพื้นที่โดยการเลือกโปรโมชั่นภายใน My shop

4.  โอนเงินตามจำนวนโปรโมชั่นที่เลือกมาที่บัญชีของบริษัท

5. นำสลิปใบโอนเงินและสำเนาบัตรประชาชน ส่งมาแจ้งทีมงาน ทาง Fax.02-6696647 หรือ
Mail: admin@cheezeplaza.com พร้อมทั้งเขียนรายละเอียด รหัสร้านค้า และ username
แนบมาด้วย

6.  เมื่อมีการชำระเงินเรียบร้อยแล้ว
    ทางผู้เช่าสามารถลงรูปสินค้าพร้อมรายละเอียดในร้านค้าของตนเอง

7.  ทาง admin จะมีการตรวจความเหมาะสมของภาพสินค้า และยืนยัน

8.  ผู้เช่าสามารถเปลี่ยนภาพสินค้าได้ตลอดเวลา

4.6.3 การตลาดและการแข่งขัน

-   สภาวะอุตสาหกรรม

การใช้บริการทางอินเตอร์เน็ตมีแนวโน้มเติบโตขึ้นทุกปีอย่างต่อเนื่อง และเติบโตมากกว่าสื่ออื่นๆ
โดยการสำรวจจากผู้บริโภคอายุ 15-24 ปี ที่ใช้เวลากับสื่อต่อวัน มีการใช้เวลากับสื่อออนไลน์ถึง
75% ซึ่งสูงกว่าสื่อทีวี สื่อหนังสื่อพิมพ์ สื่อวิทยุและสื่อแม็กกาซีน
อีกทั้งแนวโน้มในการซื้อของทางออนไลน์มีการเติบโตสูงขึ้น
สังเกตได้จากเว็บไซด์ซื้อขายสินค้าที่มีเกิดขึ้นอย่างมากมายทั้งของไทยและต่างประเทศ
อาจเป็นเพราะสื่อออนไลน์เป็นสื่อที่สะดวกรวดเร็วในการหาข้อมูล
และยังประหยัดเวลาและค่าใช้จ่ายในการเดินทาง
รวบถึงสามารถซื้อของที่อยู่ไกลๆหรือต่างประเทศได้โดยนั่งอยู่ที่บ้าน
นี่แหละเสน่ห์ของสื่อออนไลน์ที่สื่ออื่นไม่สามารถทำได้

-   สภาวะการแข่งขัน

ดังที่กล่าวมาแล้วข้างต้น ภาวะการแข่งขันของสื่อขายของออนไลน์ค่อนข้างสูง
ทำให้ผู้บริโภคมีทางเลือกค่อนข้างมาก โดยทางบริษัทได้มีกลยุทธ์ในการแข่งขัน ดังนี้

  การใช้กลยุทธ์แบบเชื่อมโยง (Clustering Method)

บริษัทสามารถใช้ประโยชน์จากการเกาะกลุ่มทางธุรกิจ
เพื่อให้เกิดอำนาจการต่อรองและสนองตอบทางธุรกิจอย่างครบวงจรโดยดึงความแข็งแรงของแบรนด์
Cheeze Magazine มาใช้ให้เกิดประโยชน์ เช่น การเช่าพื้นที่ขายสินค้าในเว็บ cheezeplaza
พร้อมกับการได้ลงโฆษณาสินค้าใน Cheeze Magazine
ทำให้การบริการของเว็บไซด์เรามีมูลค่าเพิ่มมากขึ้น และแตกต่างกับเว็บไซด์อื่น

  การใช้กลยุทธ์การตลาดแบบบูรณาการ (Integrated Marketing Communication)

เนื่องจากบริษัทมีการให้บริการที่หลากหลาย เพื่อตอบสนองความต้องการทางการตลาด
บริษัทจึงสามารถให้บริการการตลาดแบบบูรณาการได้ครบวงจร เช่น
บริษัทมีสื่อประชาสัมพันธ์ของตัวเองในการแจ้งข้อมูล ข่าวสาร ประชาสัมพันธ์หรือโปรโมทชั่นต่างๆ
รวบถึงการออกแบบสื่อโฆษณาและกราฟฟิคบนเว็บไซด์

-   งานที่ยังไม่ได้ส่งมอบ

  - ไม่มี-